****

**בואי בשלום**

**קבלות-שבת קיבוציות**

ברוח "כזה ראה וחדש"

**שותפות ושותפים יקרים,**

לאחר שלוש שנים של עבודה משותפת, הטנא שלנו הולך ומתמלא, והלימוד, העשייה הקהילתית והשיח מבשילים אל תוך טקסים ואורחות חיים. שעות רבות ישבנו ולמדנו יחד, בהמון המון מעגלים קטנים. צירפנו עוד ועוד חברות וחברים, שאלנו שאלות של זהות, ומשמעות, חפרנו עמוק עמוק, ולא פחדנו מלהתבלבל ולטעות.

בקיבוצים של היום, העוסקים רוב זמנם בעשייה, ומנהלים שיח בעיקר סביב תקנונים, המקדשים את ה"אסור" וה"מותר", את השחור והלבן, העשייה הזאת היא ממש מהפיכה. מהפיכה שמחה, מהפיכה מחייכת, מהפיכה מקשיבה, מכילה ונותנת מקום, מהפיכה המכבדת את כל משתתפיה, ובכל זאת - מהפיכה. מהפיכה שמאפשרת שיח עמוק, שחוזרת בלי פחד אל שולחן הלימודים, ששואלת שאלות קשות ולא נבהלת גם כשאין תשובות. מהפיכה שמחדשת את הקיים, מתוך כבוד עמוק, ויוצרת מתוכו, בהקשבה ובשיח, את החדש. "כזה ראה וחדש".

זאת הזדמנות להודות לכולכן ולכולכם, על השעות הרבות שהשקעתם בגיוס שותפים ושותפות, בארגון ובסידור ובהובלה של כל העגלה המלאה הזאת קדימה, בקיבוץ שלכם. תודה על האומץ של כל אחת ואחד מכם ללמוד שוב, מההתחלה, לשוחח ולהתחדש.

אנו שמחות להגיש לכן צרור ראשון של קבלות שבת שהתפתחו מתוך, בהשראת, וברוח התכנית. מי ייתן ונכתוב יחד עוד המון המון טקסים, מתוך לימוד, כבוד לקיים, והרבה חידוש ויצירה. נתראה בשנה הבאה!

שלכם,

ליאור קולודני, אילה ויצנר, דבי ברא"ס ורינה לבנון

"כזה ראה וחדש", "שבילים", אגף החינוך, התנועה הקיבוצית

יולי 2018 / תמוז תשע"ח

תְהִלִים עַל הַדֶשֶׁא הַגָדוֹל

בְּעֶרֶב שַׁבָּת, בַּקַיִץ: חֲדַר-הָאֹכֶל

שָׁט עַל הַדֶשֶׁא הַגָדוֹל כִּסְפִינָה

מוּאֶרֶת חַלוֹנוֹת, הַיְלָדִים

מְשַׂחֲקִים עַל הַדֶשֶׁא. הַהוֹרִים בְּחֻלְצוֹת לְבָנוֹת

מְשׂוֹחֲחִים בְּנַחַת עַל הָרַחֲבָה.

הָעֶרֶב פּוֹרֵשׁ אֶת כְּנָפָיו כְּדוֹגֶרֶת

הַמַכְנִיסָה אֶת אֶפְרוֹחֶיהָ

תַחַת כְּנָפָה.

בִּשְׁבִילִי זוֹ הַשָׁעָה הַיָפָה בָּעוֹלָם. בַּיְקוּם כֻּלוֹ.

רַק אֶתְמוֹל שִׂחַקְתִי כָּךְ גַם אֲנִי (חֲדַר-הָאֹכֶל

שָׁכַן אָז בִּצְרִיף עִם עֵץ הַפִּלְפֵּל הָרֵיחָנִי

נוֹטֵף הַשְּׂרָף)

הַיוֹם מְשַׂחֵק כָּאן בְּנִי וּמָחָר

נֶכְדִי - -

(מַה מְעַט אָנוּ יוֹדְעִים עַל הַדָבָר הַחוֹמְקָנִי הַזֶה

הַיוֹרֵד אֵלֵינוּ לִכְהֶרֶף עַיִן

כְּאִלוּ הַשָׁמַיִם נִפְתָחִים פִּתְאֹם בְּאֵיזוֹ הַבְטָחָה

שְׁקֵטָה, חֲגִיגִית - -

וְצָרִיךְ לִהְיוֹת זְהִירִים כָּל-כָּךְ

כְּשֶׁחוֹשְׁבִים עַל הַדְבָרִים הָאֵלֶה, כְּדֵי לֹא לְהָעִיר

אֵיזוֹ קְלָלָה הַתְלוּיָה תָמִיד כְּמוֹ חֶרֶב

מִתְהַפֶּכֶת

דַוְקָא בִּרְגָעִים כְּאֵלֶה

בָּאֲוִיר)

**עלי אלון, מתוך: "יחף - תהילי עין-שמר"**

קיבוץ רגבים על המפה (של השבת)!

**מאת ד"ר ענבל גור בן יצחק**

זה שנים שמחדר האוכל של קיבוץ רגבים לא הריחו ריחות חמים של ארוחה בערב שישי, וקולות נקישות הסכו"ם לא נשמעו בתוך בליל קולותיהם של החברות והחברים, מקטנים ועד גדולים.

עד יום שישי, לפני שבועיים. ביום שישי, בשעת בין ערביים, לבשו חברות וחברי הקיבוץ לבן (גם אם רק באופן מטפורי) והתכנסו לקבלת שבת וארוחת ערב משותפת. כ-180 אישה, איש, ילדות וילדים מילאו את השולחנות בכל טוב. הריחות והקולות שקידמו את הבאים אל הדשא הגדול בישרו שבת שלום. צוות קבלת השבת יחד עם משפחת ארנון המורחבת (שהתנדבה להיות חלוצת המחנה) עמלו וחשבו על הכל, עד הפרטים הקטנים. השולחנות היו ערוכים לתפארת: מפות לבנות, שתי חלות, יין משובח ומיץ ענבים, נרות וגפרורים ואף חוברות מיוחדות לילדים. התפאורה הוכנה תוך שיתוף פעולה בין הדור הוותיק לצעיר, והערב כולו היה שלם ומושלם. היו קטעי שירה, קטעי קריאה וביניהם אף ברכות מקוריות. סיפור סופר לילדים מפי ותיקת השבט והייתה גם דרשה מקורית לפרשת השבוע עם קישור לימינו ולחזון הסוציאליסטי. והתוצאה ניכרה בפניהן/ם של המשתתפות/ים. אבל זהו תיאור התמונה הסופית.

מה שלא ידעו רוב המשתתפות והמשתתפים הוא שהערב הזה הוא תוצאה של למעלה משנה של עבודה רצינית וסיזיפית, שהחלה בצוותים המסורים שלוקחים חלק בתכנית 'כזה ראה וחדש' המתקיימת באגף החינוך של התנועה הקיבוצית.

מזה שנתיים שאני מלווה את התכנית בקיבוץ רגבים ופועלים בה במרץ רב צוות קהילה רחב ומסור, צוות החינוך הבלתי פורמאלי והשנה הצטרף גם צוות הגננות של הגיל הרך. כשהתחלנו לעסוק בקבלת השבת כבר היה לנו ניסיון בבניה ובכינון מסורת מתחדשת של חגים כמו שבועות וחנוכה. ידענו שאנו ניגשים לפרויקט מורכב, שנושא עמו זיכרונות מן העבר, והיעדרו מלמד על השינויים בחיי המשפחה בקהילה.

התחלנו עם ידיעה אחת ברורה והיא הרצון בחידושה של מסורת קבלות שבת בקיבוץ.רק השותפות/ים לדרך הזו מתחילתה יודעות/ים איזו דרך חתחתים עברנו. הלימוד היה מעמיק והקיף היבטים שונים של השבת. נועצנו בקיבוצים שהיה להם ניסיון בתהליך הזה (נודה במיוחד לקיבוץ להבות חביבה על ההשראה). היו ויכוחים רמים, היו עליות וירידות. מסורות וזיכרונות מן העבר התנגשו בחתירה לשנויים ולחדשנות. הלימוד העלה סוגיות של בירור זהות ומורכבות בקהילה. שאלות בנוגע לקהל היעד התמזגו בחששות מפני חוסר היענות הקהילה.

אולם, כמו בכל הסיפורים הטובים, הרצון, הנחישות והמחויבות הפנימית של כל אחת ואחד מחברות וחברי הצוות גבר על הכל. ולאחר שבשלב הראשון הובהרו ולוטשו כל רעיון וחזון, הוקם צוות ייעודי לקבלת השבת, שמימש את החלום. מנקודת המבט של היום זה נראה כמו אגדה. אך באמת, נכתבה כאן הגדה, שיש לפרסם אותה במטרה להאיר, להעיר ולעורר את מי שחפצות וחפצים לקיים חיי תרבות וחיי קהילה משמעותיים במקומותן/ם. כמלווה בתכנית, אני גאה בכל הפעילויות שנעשות בה ובכל הקיבוצים הלוקחים בה חלק, וכחלק מעבודתי אני מנסה להבין מהם הגורמים להצלחתם של פרויקטים, בעיקר כאלה שהם מורכבים יותר ודורשים עבודה ארוכת טווח.

אז להלן רשימת ה"כדאי לקחת לדרך", כשאתן/ם יוצאות/ים למסע חינוכי-תרבותי:

1. צוות רחב ומסור למשימה (ברגבים לדוגמא יושבים בצוות דרך קבע מנהל הקהילה, יו"ר החינוך, מנהלת החינוך הבלתי פורמאלי, מנהלת הגיל הרך, רכזת תרבות ונציג קהילה).

2. תמיכת מנהל/ת הקהילה בהעדפה ברורה לשותפות פעילה ועקבית שלו/ה.

3. אהבה לתחום, שזו גם מלמדת על הראייה בחשיבותו והעדפתו במקום גבוה בסדר העדיפויות הקהילתי (גם מבחינה כלכלית).

4. מערכת יחסים טובה בין חברות וחברי הצוות - חשיבות הדבר באה לידי ביטוי בעיקר בויכוחים שעולים.

5. סבלנות לדרך. הסבלנות מאפשרת לימוד נכון, העמקה, יכולת התמודדות עם הקשיים ועם חששות ויכולת להפיק לקחים.

'כזה ראה וחדש' פועלת בלמעלה מ-20 קיבוצים, ובלא מעט מועצות אזוריות. דעו לכן/ם, שבכולם נעשים מאמצים רבים לעורר ולחדש את התרבות היהודית-ישראלית החופשית, החילונית והקיבוצית, בהתאם לכל מקום ומקום. זוהי מהפכה שבה כולנו לוקחות/ים אחריות על חיי התרבות, החינוך והקהילה, ועל הרוח האנושית במקומותינו.

קבלת-שבת **יד מרדכי**

4.5.18 י"א סיון תשע"ח

**אני מאמין**

מילים: שאול טשרניחובסקי | לחן: טוביה שלונסקי

שַׂחֲקִי, שַׂחֲקִי עַל הַחֲלוֹמוֹת

זוּ אֲנִי הַחוֹלֵם שָׂח.

שַׂחֲקִי כִּי בָּאָדָם אַאֲמִין,

כִּי עוֹדֶנִּי מַאֲמִין בָּךְ.

**הדלקת נרות**

תבורך לנו נר השבת

על כי בשורת מנוחה הבאת לנו.

ואורך מביא את האור למעוננו

וטוהר וזוך

השבוע נערך בבית הקברות בניצנים טקס צבאי מרגש לגילוי מצבה לזכרה של ליבקה שפר חברת יד מרדכי אשר גורלה ומקום קבורתה התברר רק לאחרונה בעקבות תחקיר של צוות מיחידת אית"ן בצה"ל. הטקס נערך ב-23 במאי, 70 שנה לאחר נפילתה של ליבקה בקרב ב-24 במאי 1948. בכך הושלמו שנים רבות של חיפושים. אנחנו מביאים כאן קטע מדברים שנאמרו בטקס על ידי שמעון כורם מזכיר הקיבוץ.

"קבורתה של ליבקה שפר בקבר האחים של ניצנים יוצרת מבחינתנו חיבור סמלי בין שני הקיבוצים, ובין שני הקרבות שהתחוללו בהם במהלך החודשים מאי ויוני 1948. חיבור המקשר בין פועלם של דור המייסדים הן בקיבוץ ניצנים והן בקיבוץ יד מרדכי שהפכו ללוחמים בעל כורחם כשישוביהם עמדו בסכנה ומאחד את שני סיפורי המערכה שהיו למעשה שני מהלכים במלחמה אחת – המלחמה על עצמאות המדינה.

ליבקה שנקברה כאלמונית לצידם של הנופלים בניצנים מקבלת היום את שמה בחזרה וסיפור גבורתה ימשיך ללוות אותנו, חבריה, ביחד עם סיפורי הגבורה של חברי יד מרדכי וניצנים.

נוחי בשלום על משכבך, ליבקה".

**געגוע אינסופי**

מילים: רחל שפירא | לחן: נורית הירש

לִמְצוֹא אֶת הַדֶּרֶךְ,

לִהְיוֹת רְאוּיִים.

לִזְכּור וְלִשְׁמוֹר

וְלִדְבּוֹק בַּחַיִים.

יָמִים וְשָנִים

מַשְׁאִירִים סִימָנִים.

צְרוּבִים הַשֵּׁמוֹת,

הַבָּעוֹת הַפָּנִים.

לִמְצוֹא אֶת הַדֶּרֶךְ,

לִהְיוֹת רְאוּיִים.

לִזְכּור וְלִשְׁמוֹר

וְלִדְבּוֹק בַּחַיִים.

מזל טוב ושאו ברכה ליום הולדתכם:

יובל אנטמן, בתיה מן, עידן ורניק, משה סוקר, ערן בקר, דובי שטרנברג, יהודית מידן, נעמי קלרמן, מעין בן חיים, מושון וקנין, גיא ליברל, חנה שחם, גבי וקנין, גלית ניר, איליי יוקטאן, ארבל בן שטרית, אוריאן ליברל.

קבלת-שבת **רגבים**

4.5.18

18:15 – התכנסות בחדר אוכל סביב שולחנות לפי משפחות - מוסיקת רקע.

18:30 – קבלת שבת: אחריות המשפחה

פתיחה בשם תרבות רגבים - חן

שיר: שלום עליכם – ארז לנה

הדלקת נרות + ברכת הנרות – משפחת עלי ואיתם

ברכת הדלקת נרות / מעין ברוך, חצרים, גונן, בית העמק

תבורך לנו נר של שבת

על כי בשורת מנוחה הבאת לנו

לובן אורך מביא את האור למעוננו, וטוהר, וזוך

תלוונו שלהבת קודשך בימי העמל הקשים

עד כי תשוב ותאיר עמנו בשבת הבאה.

ברכה לשבת – משפחת קדוש

ברכה לשבת / רגבים - משפחת ארנון

בינות נוף של גבעה,

שדה חרוש ותבואה

ברוך בואך שבת הברוכה.

הביאי נא עימך מנוחה ליגע ומרגוע לעמל,

נוחם משפחה חובקת וקהילת רגבים תומכת.

הביאי נא מטר של ברכות

חום הממלא כל בית באהבה ובבשורות טובות.

שעת מחילה הגיעה בה נוכל לפתוח את ליבנו לזולת ולעצמנו.

ברוך בואך השבת.

שירה

קריאת טקסט על השבת

**פרשת השבוע**

המנהג בארץ מתקופת המשנה זה לקרוא פרשה אחת בשבוע בבית הכנסת בשחרית של שבת. התורה מחולקת ל-54 פרשות. פרשת השבוע שלנו זאת פרשת "בהר". עם ישראל שזה עתה יצא ממצריים נמצא למרגלות הר סיני ומקבל ממשה את התורה מאלוהים. הפרשה מדברת על החוקים שמשה מצווה את העם שעל פיהם הם צריכים לחיות. הפרשה מדברת בעיקר על 3 חוקים שהם חוקי שבת, חוקי שמיטה וחוקי יובל. המאחד בחוקים האלה שהם כולם חוקים חברתיים שבאים לעזור לעמלים והחלשים שבחברה וליצור שוויון בעם. שבת שלום!

שירה: שיר המעלות

סיפור של שבת מותאם לילדים

שירה

ברכת היין והלחם

ברכת היין / כפר סאלד

נברך על הגפן ועל פרי הגפן ועל תנובת השדה

ועל ארץ חמדה טובה ורחבה.

לחיים!

ברכת החלה / קיבוץ מזרע

נְבָרֵךְ עַל הַלֶּחֶם

מַתְּנַת אָדָם וַאֲדָמָה.

מִי יִתֵּן וְיִמָּצֵא בְּשֶׁפַע

וְנִשְׂמַח בַּדְּבָרִים הַפְּשׁוּטִים:

בַּפַּת, בַּבַּיִת וּבְאַהֲבַת הַלֵּב.

**ארוחת ערב סביב השולחנות**

קבלת-שבת **"כזה ראה וחדש"**

מתוך "מסע בישראל" של פורום מנהלי חינוך, בעריכת נעם דן

.... עצתי האחת היא: חוגו את חגי אבותיכם והוסיפו עליהם קצת משלכם לפי כוחכם ולפי טעמכם ולפי מסיבתכם. העיקר שתעשו את הכל באמונה ומתוך הרגשה חיה וצורך נפשי, ואל תתחכמו הרבה.

אבותינו, לא נמאסו עליהם שבתותיהם ומועדיהם, אע"פ שחזרו עליהם כל ימי חייהם כמה וכמה פעמים בנוסח אחד. הם מצאו בהם כל פעם טעם חדש ואִתְעַרוּתָא חדשה. ויודע אתה מפני מה? מפני שהיתה בהם לחלוחית, וברכת החג שָכְנָה בנפשם.

אלה שאינם מוצאים טעם בחגים ובמועדים, סימן שנפשם ריקה ותוֹכָם חוֹל,

ולאלה – אין תַקָנָה.

מתוך מכתבו של חיים נחמן ביאליק לדוד אומנסקי מקיבוץ גניגר - תל אביב, כ"ח אדר תר"ץ 28.3.1930

**שִׁיר לַמַּעֲלוֹת**

תהילים קכ"א

שִׁיר לַמַּעֲלוֹת

אֶשָּׂא עֵינַי אֶל-הֶהָרִים מֵאַיִן יָבֹא עֶזְרִי.

עֶזְרִי מֵעִם יְהֹוָה עֹשֵׂה שָׁמַיִם וָאָרֶץ

אַל-יִתֵּן לַמּוֹט רַגְלֶךָ אַל-יָנוּם שֹׁמְרֶךָ.

הִנֵּה לֹא יָנוּם וְלֹא יִישָׁן שׁוֹמֵר יִשְׂרָאֵל

יְהֹוָה שֹׁמְרֶךָ יְהֹוָה צִלְּךָ עַל-יַד יְמִינֶךָ.

יוֹמָם הַשֶּׁמֶשׁ לֹא-יַכֶּכָּה וְיָרֵחַ בַּלָּיְלָה

יְהֹוָה יִשְׁמָרְךָ מִכָּל-רָע יִשְׁמֹר אֶת-נַפְשֶׁךָ

יְהֹוָה יִשְׁמָר-צֵאתְךָ וּבוֹאֶךָ מֵעַתָּה וְעַד-עוֹלָם.

**אדון עולם**

מחבר לא ידוע | לחן: עוזי חיטמן

אֲדוֹן עוֹלָם אֲשֶׁר מָלַךְ. בְּטֶרֶם כָּל יְצִיר נִבְרָא:

לְעֵת נַעֲשָׂה בְחֶפְצוֹ כֹּל. אֲזַי מֶלֶךְ שְׁמוֹ נִקְרָא:

וְאַחֲרֵי כִּכְלוֹת הַכֹּל. לְבַדּוֹ יִמְלֹךְ נוֹרָא:

וְהוּא הָיָה וְהוּא הֹוֶה. וְהוּא יִהְיֶה בְּתִפְאָרָה:

וְהוּא אֶחָד וְאֵין שֵׁנִי. לְהַמְשִׁיל לוֹ לְהַחְבִּירָה:

בְּלִי רֵאשִׁית בְּלִי תַכְלִית. וְלוֹ הָעֹז וְהַמִּשְׂרָה:

וְהוּא אֵלִי וְחַי גוֹאֲלִי. וְצוּר חֶבְלִי בְּעֵת צָרָה:

וְהוּא נִסִּי וּמָנוֹס לִי. מְנָת כּוֹסִי בְּיוֹם אֶקְרָא:

**מודה אני**

מאיר אריאל

מוֹדֶה אֲנִי

לְפָנֶיךָ וּלְךָ

עַל כָּל הַחֶסֶד וְהָאֱמֶת וְהַטּוֹבָה וְהָרָעָה וְהַטּוֹבָה

שֶׁעָשִׂיתָ עִמָּדִי וְעִם בֵּיתִי

וְעִם קְרוֹבַי וִידִידַי

וְעִם בְּנֵי עַמִּי וְעִם אַרְצִי

וְעִם כָּל הָעוֹלָם וְהָאָדָם

אֲשֶׁר בָּרָאתָ

בַּלָּאט חֶרֶשׁ חֶרֶשׁ

אַט אַט טוֹפְפוֹת

עֲתִידוֹת עֲתִידוֹת לִקְרָאתֵנוּ

וְאַתְּ מְחַיֶּכֶת אֵלַי מִתּוֹךְ הַשֵּׁנָה

יִהְיֶה לָנוּ טוֹב טוֹב מִטּוֹב טוֹב מְאֹד

זֶה מַתְחִיל כְּבָר בַּבֹּקֶר בַּבֹּקֶר

אַתְּ צוֹחֶקֶת אֵלַי

מִתּוֹךְ מִתּוֹךְ הַשֵּׁנָה

**שיר העמק**

מילים: נתן אלתרמן | לחן: דניאל סמבורסקי

בָּאָה מְנוּחָה לַיָּגֵעַ

וּמַרְגּוֹעַ לֶעָמֵל.

לַיְלָה חִוֵּר מִשְׂתָּרֵעַ

עַל שְׂדוֹת עֵמֶק יִזְרְעֶאל.

טַל מִלְּמַטָּה וּלְבָנָה מֵעַל,

מִבֵּית אַלְפָא עַד נַהֲלָל.

מַה, מַה לַּיְלָה מִלֵּיל?

דְּמָמָה בְּיִזְרְעֶאל.

נוּמָה עֵמֶק, אֶרֶץ תִּפְאֶרֶת,

אָנוּ לְךָ מִשְׁמֶרֶת.

יָם הַדָּגָן מִתְנוֹעֵעַ,

שִׁיר הָעֵדֶר מְצַלְצֵל,

זוֹהִי אַרְצִי וּשְׂדוֹתֶיהָ,

זֶהוּ עֵמֶק יִזְרְעֶאל.

תְּבֹרַךְ אַרְצִי וְתִתְהַלַּל

מִבֵּית אַלְפָא עַד נַהֲלָל.

מַה, מַה לַּיְלָה מִלֵּיל?...

אֹפֶל בְּהַר הַגִּלְבּוֹעַ,

סוּס דּוֹהֵר מִצֵּל אֶל צֵל.

קוֹל זְעָקָה עָף גָּבוֹהַּ,

מִשְּׂדוֹת עֵמֶק יִזְרְעֶאל.

מִי יָרָה וּמִי זֶה שָׁם נָפַל

בֵּין בֵּית אַלְפָא וְנַהֲלָל?

מַה, מַה לַּיְלָה מִלֵּיל?...

**עוד חוזר הניגון**

מילים: נתן אלתרמן | לחן: נעמי שמר

עוֹד חוֹזֵר הַנִּגּוּן שֶׁזָּנַחְתָּ לַשָּׁוְא

וְהַדֶּרֶךְ עוֹדֶנָּה נִפְקַחַת לָאֹרֶךְ

וְעָנָן בְּשָׁמָיו וְאִילָן בִּגְשָׁמָיו

מְצַפִּים עוֹד לְךָ, עוֹבֵר-אֹרַח.

וְהָרוּחַ תָּשׁוּב, וּבְטִיסַת נַדְנֵדוֹת

יַעַבְרוּ הַבְּרָקִים מֵעָלֶיךָ

וְכִבְשָׂה וְאַיֶּלֶת תִּהְיֶינָה עֵדוֹת

שֶׁלִּטַּפְתָּ אוֹתָן וְהוֹסַפְתָּ לֶכֶת - -

- - שֶׁיָּדֶיךָ רֵיקוֹת וְעִירְךָ רְחוֹקָה,

וְלֹא פַּעַם סָגַדְתָּ אַפַּיִם

לְחֹרְשָׁה יְרֻקָּה וְאִשָּׁה בִּצְחוֹקָהּ

וְצַמֶּרֶת גְּשׁוּמַת עַפְעַפַּיִם.

המוציא/ה - ברכה על הלחם

נברך על הלחם, מתנת אדם ואדמה, ממנו נאכל ונשבע ונותיר

כאמור פּותֵחַ אֶת יָדֶךָ. וּמַשְׂבִּיעַ לְכָל חַי רָצון:

בָּרוּךְ אַתָּה ה', אֱלהֵינוּ מֶלֶךְ הָעולָם, הַמּוצִיא לֶחֶם מִן הָאָרֶץ:

**למדני את השיר הפשוט**

מילים: רחל שפירא | לחן: רמי בר דוד

לַמְּדֵנִי אֶת הַשִּׁיר הַפָּשׁוּט שֶׁל הַלֶּחֶם

וּפְרֹס לִי חֵלֶק מִשְּׁלוֹמֶיךָ.

קָחֵנִי עִם אֲבַק הַיּוֹמְיוֹם עַל הַשֶּׁכֶם

כְּשֶׁתִּרְאֵנִי לְפָנֶיךָ.

אֲנִי, שֶׁהֵנַחְתִּי לָרֶגֶשׁ יָחֵף

לְרַחֵף,

כְּבָר יוֹדַעַת כִּי

הִתְפַּתְּלָה דַּרְכִּי

וּמִגֹּבַהּ רַב רָאשִׁי עַכְשָׁו

נִרְכָּן -

כְּבָר יוֹדַעַת כִּי

הִתְפַּתְּלָה דַּרְכִּי

וּבָאָה עַד כָּאן.

לַמְּדֵנִי אֶת הַשִּׁיר הַפָּשׁוּט שֶׁל הַלֶּחֶם

וּפְרֹס לִי חֵלֶק מִשְּׁלוֹמֶיךָ.

קָחֵנִי עִם אֲבַק הַיּוֹמְיוֹם עַל הַשֶּׁכֶם

כְּשֶׁתִּרְאֵנִי לְפָנֶיךָ.

חַיַּי וְחַיֶּיךָ אוֹרוֹת וּצְלָלִים

מְכִילִים

בְּעֵינֵי שַׁבָּת,

בְּעֵינֵי חֻלִּין.

לוּ מָחָר שֶׁלְּךָ יִגַּשׁ אֶל אֶתְמוֹלִי

בְּעֵינֵי שַׁבָּת,

בְּעֵינֵי חֻלִּין,

שֶׁלְּךָ וְשֶׁלִּי.

לַמְּדֵנִי אֶת הַשִּׁיר הַפָּשׁוּט שֶׁל הַלֶּחֶם.

**ברכה לפני הקידוש**

"ויכולו השמים והארץ" של הקידוש מחברים אותנו בקפיצה תודעתית עם ההוויה.

אנחנו חלק מן הבריאה, מתמזגים אל המימד הקוסמי.

קיומנו האנושי, המוגבל במקום ובזמן פורץ אל המרחב האינסופי, מתעלה ונפתח; ציפייה ברוכה.

בדיוק במקום הזה אנו יוצרים גבול - סימן.

על ידי הקידוש, אנו טוענים את הזמן המיוחד - את השבת - במשמעות רוחנית. ויחדיו אנו עוצרים משתאים:

"כי בו שבת מכל מלאכתו".

**קידוש**

יום הַשִּׁשִּׁי. וַיְכֻלּוּ הַשָּׁמַיִם וְהָאָרֶץ וְכָל צְבָאָם:

וַיְכַל אֱלהִים בַּיּום הַשְּׁבִיעִי מְלַאכְתּו אֲשֶׁר עָשָׂה. וַיִּשְׁבּת בַּיּום הַשְּׁבִיעִי מִכָּל מְלַאכְתּו אֲשֶׁר עָשָׂה:

וַיְבָרֶךְ אֱלהִים אֶת יום הַשְּׁבִיעִי וַיְקַדֵּשׁ אתו. כִּי בו שָׁבַת מִכָּל מְלַאכְתּו אֲשֶׁר בָּרָא אֱלהִים לַעֲשׂות:

סַבְרִי מָרָנָן.

ועונות: לְחַיִּים!

בָּרוּךְ אַתָּה ה', אֱלהֵינוּ מֶלֶךְ הָעולָם, בּורֵא פְּרִי הַגֶּפֶן:

בָּרוּךְ אַתָּה ה', אֱלהֵינוּ מֶלֶךְ הָעולָם, אֲשֶׁר קִדְּשָׁנוּ בְּמִצְותָיו וְרָצָה בָנוּ, וְשַׁבַּת קָדְשׁו בְּאַהֲבָה וּבְרָצון הִנְחִילָנוּ, זִכָּרון לְמַעֲשֵׂה בְרֵאשִׁית, תְּחִלָּה לְמִקְרָאֵי קדֶשׁ, זֵכֶר לִיצִיאַת מִצְרַיִם. וְשַׁבַּת קָדְשְׁךָ בְּאַהֲבָה וּבְרָצון הִנְחַלְתָּנוּ:

בָּרוּךְ אַתָּה ה', מְקַדֵּשׁ הַשַּׁבָּת:

**חלומות**

מילים: רחל שפירא | לחן: יאיר קלינגר

חלומות של אתמול

הם שלהבות נרעדות

לא יכול כל החושך

לכבות.

על מצע השלכת

החלומות מלחשים

רק פרחים מיובשים

דוהים בין הדפים.

חלומות של אתמול

הם שלהבות נרעדות

לא יכול כל החושך

לכבות.

אל תסב את פניך

אתה מלא דברים כמוסים

אל תגיף את התריסים

חפש בין המילים.

חלומות של אתמול

הם שלהבות נרעדות

לא יכול כל החושך

לכבות.

שיר בדרך אליך

נרקם בסבלנות אין קץ

הן תיקח ותאמץ אותו

אל לבבך.

חלומות של אתמול

הם שלהבות.

**שיר ליל שבת**

מילים: יהודה עמיחי | לחן: משה וילנסקי

הֲתָבוֹאִי אֵלַי הַלַּיְלָה?

כְּבָסִים כְּבָר יָבְשׁוּ בֶּחָצֵר.

מִלְחָמָה, שֶׁאַף-פַּעַם לֹא דַּי לָהּ,

הִיא עַכְשָׁו בְּמָקוֹם אַחֵר.

וּכְבִישִׁים שָׁבִים בְּלִי הֶרֶף

לְבַדָּם, כְּסוּס בְּלִי רוֹכְבוֹ

וְהַבַּיִת נִסְגַּר בָּעֶרֶב

עַל הַטּוֹב וְהָרָע שֶׁבּוֹ.

וְיָדַעְנוּ הֵיטֵב, כִּי הַגְּבוּל הוּא

קָרוֹב, וְאָסוּר לָנוּ שָׁם.

אָבִי הִתְפַּלֵּל: וַיְכֻלּוּ - -

הָאָרֶץ וְכָל צְבָאָם.

צָבָא וְהָאָרֶץ הֶאֱפִילוּ,

עוֹד מְעַט וְכָבָה הָאוֹר.

הַמִּצְוָה בָּהּ שָׁמַיִם הִתְחִילוּ

שׁוּב הַשְּׁנַיִם צְרִיכִים לִגְמֹר.

**טיפ טיפה**

מילים ולחן: אהוד בנאי

טיפי טיפי טיפ טיפ טיפ טיפה

לאן נושרת לה דמעה ומתגלגלת

אל האוקיינוס הגדול תכול שמיים

שמחת ירח מתמלא

ומתגלה במאור עיניים

מרחוק הם מנגנים עכשיו רק לנו

עוד טיפה תראי, כמעט הגענו

אל אותה פינה, אל המנגינה

זאת המנגינה שלנו

טיפי טיפי טיפ טיפ טיפ טיפה

לאן נושרת לה דמעה ומתגלגלת

אל האוקיינוס הגדול, תכול שמיים

שמחת ירח מתמלא

ומתגלה במאור עיניים

מרחוק הם מנגנים...

**דְּרוֹר יִקְרָא**

דונש בן לברט

דְּרוֹר יִקְרָא לְבֵן עִם בַּת. וְיִנְצָרְכֶם כְּמוֹ בָבַת.

נְעִים שִׁמְכֶם וְלֹא יֻשְׁבַּת. שְׁבוּ נוּחוּ בְּיוֹם שַׁבָּת:

דְּרוֹשׁ נָוִי וְאוּלָמִי. וְאוֹת יֶשַׁע עֲשֵׂה עִמִּי.

נְטַע שׂוֹרֵק בְּתוֹךְ כַּרְמִי. שְׁעֵה שַׁוְעַת בְּנֵי עַמִּי:

דְּרוֹךְ פּוּרָה בְּתוֹךְ בָּצְרָה. וְגַם בָּבֶל אֲשֶׁר גָּבְרָה.

נְתוֹץ צָרַי בְּאַף וְעֶבְרָה. שְׁמַע קוֹלִי בְּיוֹם אֶקְרָא:

אֱלֹקים תֵּן בַּמִּדְבָּר הַר. הֲדַס שִׁטָּה בְּרֹאשׁ תִּדְהָר.

וְלַמַּזְהִיר וְלַנִּזְהָר. שְׁלוֹמִים תֵּן כְּמֵי נָהָר:

הֲדוֹךְ קָמַי חַי אֵל קַנָּא. בְּמוֹג לֵבָב וּבִמְגִינָה.

וְנַרְחִיב פֶּה וּנְמַלֶּאנָּה. לְשׁוֹנֵנוּ לְךָ רִנָּה:

דְּעֵה חָכְמָה לְנַפְשֶׁךָ. וְהִיא כֶתֶר לְרֹאשֶׁךָ.

נְצוֹר מִצְוַת אֱלֹקיךָ. שְׁמוֹר שַׁבָּת קָדְשֶׁךָ.

אני אומר באמונה שלמה,

שהתפילות קדמו לאלוהים.

התפילות יצרו את האלוהים,

האלוהים יצר את האדם

והאדם יוצר תפילות

שיוצרות את האלוהים שיוצר את האדם.

יהודה עמיחי, פתוח סגור פתוח

דבר תורה – פרשת "אמור"

האם אנשים שעומדים מול קהל צריכים להיות בעלי נורמות אחרות?

מה הם המומים והפגמים שעשויים להקשות על הובלת הציבור

וַיְדַבֵּר יְהֹוָה אֶל משֶׁה לֵּאמֹר: דַּבֵּר אֶל אַהֲרֹן לֵאמֹר אִישׁ מִזַּרְעֲךָ לְדֹרֹתָם אֲשֶׁר יִהְיֶה בוֹ מוּם לֹא יִקְרַב לְהַקְרִיב לֶחֶם אֱלֹהָיו: כִּי כָל אִישׁ אֲשֶׁר בּוֹ מוּם לֹא יִקְרָב אִישׁ עִוֵּר אוֹ פִסֵּחַ אוֹ חָרֻם אוֹ שָׂרוּעַ: אוֹ אִישׁ אֲשֶׁר יִהְיֶה בוֹ שֶׁבֶר רָגֶל אוֹ שֶׁבֶר יָד: אוֹ גִבֵּן אוֹ דַק אוֹ תְּבַלֻּל בְּעֵינוֹ אוֹ גָרָב אוֹ יַלֶּפֶת אוֹ מְרוֹחַ אָשֶׁךְ: כָּל אִישׁ אֲשֶׁר בּוֹ מוּם מִזֶּרַע אַהֲרֹן הַכֹּהֵן לֹא יִגַּשׁ לְהַקְרִיב אֶת אִשֵּׁי יְהֹוָה מוּם בּוֹ אֵת לֶחֶם אֱלֹהָיו לֹא יִגַּשׁ לְהַקְרִיב: לֶחֶם אֱלֹהָיו מִקָּדְשֵׁי הַקֳּדָשִׁים וּמִן הַקֳּדָשִׁים יֹאכֵל: אַךְ אֶל הַפָּרֹכֶת לֹא יָבֹא וְאֶל הַמִּזְבֵּחַ לֹא יִגַּשׁ כִּי מוּם בּוֹ וְלֹא יְחַלֵּל אֶת מִקְדָּשַׁי כִּי אֲנִי יְהֹוָה מְקַדְּשָׁם: וַיְדַבֵּר משֶׁה אֶל אַהֲרֹן וְאֶל בָּנָיו וְאֶל כָּל בְּנֵי יִשְׂרָאֵל: (ויקרא כא, טז-כד)

**שירת העשבים**

מילים: נעמי שמר ורבי נחמן מברסלב | לחן: נעמי שמר

דַּע לְךָ

שֶׁכָּל רוֹעֶה וְרוֹעֶה

יֵשׁ לוֹ נִגּוּן מְיוּחָד

מִשֶׁלּוֹ

דַּע לְךָ

שֶׁכָּל עֵשֶׂב וְעֵשֶׂב

יֵשׁ לוֹ שִׁירָה מְיוּחֶדֶת

מִשֶׁלּוֹ

וּמִשִׁירַת הָעֲשָׂבִים

נַעֲשֶׂה נִגּוּן

שֶׁל רוֹעֶה

כַּמָּה יָפֶה

כַּמָּה יָפֶה וְנָאֶה

כְּשֶׁשׁוֹמְעִים הַשִּׁירָה

שֶׁלָּהֶם

טוֹב מְאֹד

לְהִתְפַּלֵּל בֵּינֵיהֶם

וּבְשִׂמְחָה לַעֲבֹד

אֶת ה'

וּמִשִׁירַת הָעֲשָׂבִים

מִתְמַלֵּא הַלֵּב

וּמִשְׁתּוֹקֵק

וּכְשֶׁהַלֵּב

מִן הַשִּׁירָה מִתְמַלֵּא

וּמִשְׁתּוֹקֵק

אֶל אֶרֶץ יִשְׂרָאֵל

אוֹר גָּדוֹל

אֲזַי נִמְשָׁךְ וְהוֹלֵךְ

מִקְּדוּשָׁתָהּ שֶׁל הָאָרֶץ

עָלָיו

וּמִשִׁירַת הָעֲשָׂבִים

נַעֲשֶׂה נִגּוּן

שֶׁל הַלֵּב

**יעלה יעלה**

ר' ישראל נג'ארה, צפת - המאה ה-16

יַעְלָה יָעְלָה בּוֹאִי לְגַנִּי. הֵנֵץ רִמּוֹן גַּם פָּרְחָה גְּפַנִי:

יָבוֹא דּוֹדִי יָכִין צְעָדָיו. וְיֹאכַל אֶת פְּרִי מְגָדָיו.

אִם יְדִידִי אָרְכוּ נְדוּדָיו. אֵיךְ יְחִידָה אֵשֵׁב עַל כַּנִּי:

שׁוּבִי אֵלַי אַתְּ בַּת אֲהוּבָה. שׁוּבִי אַתְּ וַאֲנִי אָשׁוּבָה.

הִנֵּה עִמִּי זֹאת אוֹת כְּתוּבָה. כִּי בְּתוֹכֵךְ אֶתֵּן מִשְׁכָּנִי:

רֵעִי דוֹדִי נַפְשִׁי פָּדִיתָ. וּלְךָ רַעְיָה אוֹתִי קָנִיתָ.

עַתָּה לִי בֵּין עַמִּים זֵרִיתָ. וְאֵיךְ תֹּאמַר דּוֹד אֲהַבְתָּנִי:

אֲיֻמָּתִי לְטוֹב זֵרִיתִיךְ. וְלִתְהִלָּה וּלְשֵׁם שָׂרִיתִיךְ.

כִּי אַהֲבַת עוֹלָם אֲהַבְתִּיךְ. שִׂמְחִי כִּי יְשׁוּעָתֵךְ אָנִי:

לוֹ יְהִי כִּדְבָרְךָ יְדִידִי. עַתָּה מַהֵר תֶּאֱסֹף נְדוּדִי.

וּלְתוֹךְ צִיּוֹן נְחֵה גְּדוּדִי. וְשָׁם אַקְרִיב לָךְ אֶת קָרְבָּנִי:

חִזְקִי רַעְיָה חִכֵּךְ כְּיֵין טוֹב. כִּי צִיץ יִשְׁעֵךְ רַעֲנָן רָטוֹב.

וּלְצָרַיִךְ אֶכְרוֹת וְאֶחְטֹב. וְחִישׁ אֶשְׁלַח אֶת סְגָנִי:

ניגון קרליבך

בֶּן אָדָם,

עֲלֵה לְמַעְלָה עֲלֵה,

כִּי כֹּחַ עַז לְךָ,

יֵשׁ לְךָ כַּנְפֵי רוּחַ,

כַּנְפֵי נְשָׁרִים אַבִּירִים,

אַל תְּכַחֵשׁ בָּם

פֶּן יְכַחֲשׁוּ לְךָ,

דְּרוֹשׁ אוֹתָם -

וְיִמָּצְאוּ לְךָ מִיָּד.

על-פי הרב קוק

**שיר**

יונה וולך

בְּנָקִיק נִסְתָּר בְּצוּקִים

אַיָּלָה שׁוֹתָה מַיִם

מַה לִּי וְלָהּ

אֶלָּא צוּקֵי לִבִּי

אֶלָּא מַעְיַן חַיַּי

אֶלָּא נִסְתָּר

אַיָּלָה

מַה לִּי וְלָהּ

אֶלָּא אַהֲבָתִי.

**המדבר מדבר**

שרון מאור ולהקת טאולה

המדבר מדבר

אומר לך להיות שמח

מזכיר לך שהכל פורח

אצלך בלב

**מי האיש**

תהלים לד

מי האיש החפץ חיים,

אוהב ימים לראות טוב.

נצור לשונך מרע

ושפתיך מדבר מירמה

סור מרע, עשה טוב

בקש שלום ורדפהו.

**לכה דודי**

רבי שלמה הלוי אלקבץ

לכה דודי לקראת כלה,

פני שבת נקבלה.

לכה דודי לקראת כלה,

פני שבת נקבלה.

שמור וזכור בדיבור אחד,

השמיענו אל המיוחד,

אדוני אחד ושמו אחד,

לשם ולתפארת ולתהילה.

לכה דודי...

לקראת שבת לכו ונלכה,

כי היא מקור הברכה,

מראש מקדם נסוכה,

סוף מעשה במחשבה תחילה.

לכה דודי...

והיו למשסה שאסיך,

ורחקו כל מבלעייך,

ישיש עלייך אלוהייך,

כמשוש חתן על כלה.

לכה דודי...

ימין ושמאל תפרוצי,

ואת ה' תעריצי,

על יד איש בין פרצי,

ונשמחה ונגילה.

לכה דודי...

בואי בשלום עטרת בעלה,

גם בשמחה ובצהלה,

תוך אמוני עם סגולה,

בואי כלה, בואי כלה.

**ירדה השבת**

יהושע רבינוב (קיבוץ גבת) | דוד זהב

יָרְדָה הַשַּׁבָּת אֶל בִּקְעַת גִּנּוֹסָר,

וְנִיחוֹחַ עַתִּיק בְּשׁוּלֶיהָ.

וַיַּעַמְדוּ מִסָּבִיב הֲרָרִים שׁוֹשְׁבִינִים

לָשֵׂאת אַדַּרְתָּהּ הַזּוֹהֶבֶת.

תַּעֲלֶינָה יוֹנִים מִכִּנֶּרֶת הַיָּם,

קַבֵּל אֶת רוּחָהּ הַלּוֹהֶבֶת.

הִרְטִיטָה שַׁבָּת בְּחִנָּהּ הַגָּנוּז

עֵינֵי חַלּוֹנוֹת מִכָּל עֵבֶר.

וַתֵּצֵאנָה בָּנוֹת אֶל הָעֶרֶב זַמֵּר

זְמִירוֹת בְּעֶרְגָּה מְצַלְצֶלֶת.

וְהָיְתָה הָעֶדְנָה בְּבִקְעַת גִּנּוֹסָר

לְנִשְׁמַת עִבְרִיּוּת נֶאֱצֶלֶת.

נָשְׁקָה הַשַּׁבָּת לְרֹאשׁוֹ שֶׁל הַבְּרוֹשׁ,

לָאֵזוֹב שֶׁבַּסֶּלַע נָשָׁקָה.

וַיְּהִי הַדַּרְדַּר לְשַׁרְבִיט שֶׁל מַלְכוּת

עַל רָמוֹת דְּמָמָה מְרוֹנֶנֶת.

יִמְשֹׁךְ אָז הַתּוֹר בְּקוֹלוֹ הַמָּתוֹק

חֶמְדַּת כִּסּוּפִין מְעַדֶּנֶת.

אנו באים לא"י לחדש את חיינו; אנו רוצים ליצור לנו כאן חיים עצמיים, שיש להם קלסתר פנים משלהם ואופי מיוחד.

לשם יצירת צורות חיים מקוריות ואמיתיות, בעלות פרצוף ופנים לאומיים - הכרח הוא לקחת את החומר ליצירות מאבני היסוד של צורות החיים הקדמוניות;

ואין צורה יותר עליונה ויותר עמוקה להתחיל לטוות ממנה את צורות החיים המקוריות מיצירת השבת, שהיא, כידוע, קדמה למתן תורה ועוד במצרים שמרו בני ישראל את השבת.

ואמנם, השבת היא אבן השתייה של כל היהדות; ולא לחינם היא נקראת "אות ברית" בין אלוהים ובין בני ישראל.

בשבת מקופלים כמה רעיונות לאומיים וסוציאליים; ואם ב"עשרת הדברות" מקופלת כל התורה - הרי בשבת אולי גלומות ומקופלות כל עשרת הדברות.

מתוך נאום שנשא חיים נחמן ביאליק בהנחת אבן הפינה לבית "אוהל שם" בת"א, 1928

ניגון ביאליק

**מתוך: שבת וחול**

זלדה

לְהַדְלִיק נֵרוֹת בְּכָל הָעוֹלָמוֹת -

זוֹהִי שַׁבָּת.

לְהַדְלִיק נֵרוֹת-שַׁבָּת

זוֹהִי קְפִיצַת-נֶפֶשׁ הֲרַת נְצוּרוֹת

לְיָם נֶהְדָּר, שֶׁיֵּשׁ בָּהּ מִסְתּוֹרִין

שֶׁל אֵשׁ-הַשְּׁקִיעָה.

בְּהַדְלִיקִי הַנֵּרוֹת יֵהָפֵךְ

חַדְרִי לִנְהַר דִּי-נוּר,

בְּאַשְׁדוֹת בָּרֶקֶת שׁוֹקֵעַ לִבִּי.

הדלקת נרות

בָּרוּךְ אַתָּה ה' אֱלֹהֵינוּ מֶלֶךְ הָעוֹלָם,

אֲשֶׁר קִדְּשָׁנוּ בְּמִצְוֹתָיו וְצִוָּנוּ לְהַדְלִיק נֵר שֶׁל שַׁבָּת.

תבורך לנו נר של שבת

על כי בשורת רוגע הבאת לנו.

מששת ימי עמל - שלווה ומנוחה לביתנו.

לבבנו קשוב וביתנו פתוח,

בואי שבת והשכיני רגיעה בנפשנו

חן ותפארת במעשה ידינו

שלום לבואך, שבת ברוכה.

ברוך בואך שבת,

בואך ברוך.

הביאי עִמך את המרגוע והשלווה שלאחר שבוע רב פנים של המולת עשייה.

הביאי את החלל שבתוכו אפשר לרקום אינסוף של חלומות, ביחד ולחוד.

הביאי את שעת החמלה בה נוכל לשמוע את פעימת ליבו של הזולת ושל עצמנו.

שבת - ברוך בואך, ברוך בואך, בואך ברוך.

קבלת-שבת **להבות חביבה**

'כזה וראה וחדש' - סדר קבלת שבת זה נוצר בהתכתבות עם מסורת קבלת השבת שהונהגה במשך שנים לפני ארוחת השבת בחדר האוכל בקיבוץ להבות חביבה בדומה לקיבוצים רבים וטובים - "הִנֵּה אַאֲזִין שִיר עַרְשִי הָרָחוֹק/הִבִיעַ פִי אֵּם אֱלֵּי בַת./הִנֵּה לִי תִזְהַרְנָה בְדֶמַע וּשְחוֹק/"אֵּיכָה" וּזְמִירוֹת שֶל שַבָת" (פניה ברגשטיין). סידור תפילה זה לערב שבת הוא בבחינת יצירה רוחנית וייחודית לקהילת להבות חביבה שמבטאת את הרצון להפגיש בין שפת התפילה המסורתית של מגוון עדות וקהילות ישראל לבין המסורת הקיבוצית ומציאות החיים הישראלית חילונית מודרנית. "הִרְטִיטָה שַׁבָת בְחִנָהּ הַׁגָנוּז / עֵינֵי חַׁלּוֹנוֹת מִכָל עֵבֶר / ...וְהָיְתָה הָעֶדְנָה בְבִקְעַׁת גִנוֹסָר / לְנִשְמַׁת עִבְרִיּוּת נֶאֱצֶלֶת" (יהושוע רבינוב)

לאורך כל הדורות הייתה התפילה אחת מאבני היסוד החשובים והמשמעותיים של הזהות היהודית ושל אורח החיים היהודי של היחיד ושל הקהילה. דפיו של סידור התפילה הכילו את קורות העם היהודי ונתנו ביטוי רוחני לרגעי השמחה והצער - "לַׁמְדֵנִי, אֱלֹהַׁי, בָרֵךְ וְהִתְפַׁלֵּל / עַׁל סוֹד עָלֶה קָמֵל, עַׁל נֹגַׁהּ פְרִי בָשֵל / עַׁל הַׁחֵרוּת הַׁזֹאת: לִרְאוֹת, לָחוּש, לִנְשֹם, / לָדַׁעַׁת, לְיַׁחֵל, לְהִכָשֵל" (לאה גולדברג). התפתחותה של התפילה היהודית נמשכה לאורך כל הדורות. בצד תפילות עתיקות מן המקרא ומימי בית שני שולבו פיוטים ומקראות של בני כל הדורות, הקהילות והעדות.

כקהילה רב תרבותית המכבדת ומוקירה את המסורת והאמונה של כלל חבריה הושם דגש על שמירת תפילות השבת הנהוגות בכל זרמי היהדות ובכל עדות ישראל תוך התייחסות לקורותיו של העם היהודי בדורות האחרונים ומתן ביטוי ליצירה היהודית הישראלית.

בסידור סומנו קטעי עיון ושירה כאלטרנטיבה לקריאה אישית לצד התפילה הציבורית. הקהילה מחבקת את מגוון המנהגים של חבריה ותעודד כל משפחה בתורה להוביל את קבלת השבת, תוך שיתוף הקהילה במנהגים הנהוגים באותה המשפחה ותוך שמירה קפדנית על סובלנות, מתינות דתית ושוויון מגדרי.

"מי אוהב את השבת? / אני, אתה ואת./ כל העולם כמעט! / אז למה לא כל יום שבת?" (אהוד מנור)

שבת שלום!

קריאה:

אנו יהודים מקוריים ואנו רוצים למצוא צורת חיים מתאימה לנו, אנו נחדש את כל הזוהר של השבת, ניקח את כל הטוב שהיה בדברים הקדושים וכל מה שאנו זקוקים לו כאנשי טבע וכפועלים ולנו יש צורך בשבת יותר מאשר למישהו אחר - נרים זאת על נס ונבנה על פי זה את החיים.

ברל כצנלסון

קריאה:

משמעות השבת היה לחגוג ולהלל את הזמן, ואיננה לפאר ולפרסם את המרחב. אנו חיים שישה ימים בשבוע תחת רודנותם של הדברים שבמרחב: בשבת אנו מנסים לכוון עצמנו לקראת קדושת הזמן . ביום זה אנו נקראים ליצור זיקה עם הנצחי שבזמן, לסור מתוצאות הבריאה, ולפנות אל המסתורין של הבריאה: לעבור מעולם הבריאה אל בריאת העולם.

אברהם יהושע השל

שירה:

הִנֵּה מַה טּוֹב וּמַה נָּעִים שֶׁבֶת אַחִים גַּם יָחַד

תהילים קלג, א | לחן עממי

שירה:

הַלְלוּהוּ בְצִלְצְלֵי שָׁמַע הַלְלוּהוּ בְּצִלְצְלֵי תְרוּעָה:

כֹּל הַנְּשָׁמָה תְּהַלֵּל יָהּ הַלְלוּיָהּ:

תהלים קנ, ה-ו | לחן עממי חסידי

ברכה:

מי יתן ובמשכן זה של שבת ושל שלום

נוכל להתברך בשירה, בתפילה, בחיזוק הנפש ובשלווה.

שנוכל לשמוח במה שאנו יודעים, במה שאנו לומדים ובמה שאנחנו מלמדים אחד את השני.

שהביישנים בינינו ימצאו את קולם, יֵדעו שניתן למצוא כאן, בקיבוץ להבות חביבה, קהילה.

שנזכור תמיד שאנחנו האמהות והאבות של העתיד;

ושכל מה שאנו עושים עכשיו, ולוּ המעשה הקטן ביותר, משנה סדרי עולם.

שנזכה לקיים את הכתוב "סור מרע ועשה טוב בקש שלום ורודפהו".

שבת שלום.

קריאה:

שבת היא המרגוע שלאחר יצירה והתחלתה של יצירה חדשה. שמיטה רוחנית כדי לחדש את הרוח. האיש אשר לא יצר בימי החול, לא ידע טעם שבת. ואשר לא ידע טעם שבת, לא יודע טעם יצירה. השבת בחיי יוצר, כמו בחיי עם שלם, היא קרקע בתולה למחשבה, שמעשים באים אחריה.

מחשבה תחילה לסוף מעשה. השבת היא אושר המנוחה השלמה לאחר מעשה, כדי לשוב ולהוציא לפעולה מעשה שני ושלישי שישנם כבר במחשבה.

זלמן שזר

שירה:

**ערב שבת**

מילים: שמואל בס | לחן: יואל ולבה

עוד מעט ירד אלינו יום שבת הטוב.

לכבודו תכין אימנו מטעמים לרוב.

בואי, בואי הברוכה,

יום שבת, יום מנוחה!

בואי נא, בואי נא, המלכה!

אך נפסיק פה לימודינו, הביתה נמהר.

נתקדש לשבתנו בפרחים ובנר.

בואי בואי הברוכה...

קריאה:

**מתוך: שירי סוף הדרך**

לאה גולדברג

לַמְּדֵנִי אֱלֹהַי, בָּרֵךְ וְהִתְפַּלֵּל

עַל-סוֹד עָלֶה קָמֵל, עַל-נֹגַהּ פְּרִי בָּשֵׁל

עַל הַחֵרוּת הַזֹּאת לִרְאוֹת, לָחוּשׁ, לִנְשֹׁם,

לָדַעַת, לְיַחֵל, לְהִכָּשֵׁל.

לַמֵּד אֶת-שִׂפְתוֹתַי בְּרָכָה וְשִׁיר-הַלֵּל

בְּהִתְחַדֵּשׁ זְמַנְּךָ עִם-בֹּקֶר וְעִם-לֵיל

לְבַל יְהִי יוֹמִי הַיּוֹם - כִּתְמוֹל שִׁלְשׁוֹם

לְבַל יִהְיֶה עָלַי יוֹמִי - הֶרְגֵּל.

קריאה:

אין צורך להיות... מדקדק במצוות בשביל להכיר את ערך השבת... מי שמרגיש בלבו קשר אמיתי עם חיי האומה בכל הדורות, הוא לא יוכל בשום אופן... לצייר לו מציאות של עם ישראל בלי "שבת מלכתא" ... אפשר לומר בלי שום הַפְרָזָה כי יותר משישראל שמרו את השבת שמרה השבת אותם; ולולי היא, שהחזירה להם את "נשמתם" - וחידשה את חיי רוחם בכל שבוע, היו הַתְלָאוֹת של "ימי המעשה" (=ימי החול של השבוע) מושכות אותם יותר ויותר כלפי מטה, עד שהיו יורדים לבסוף לַדְיוֹטָה (=לקומה) התחתונה של חומריות ושפלות מוסרית ושכלית".

אחד העם

שירה:

**ניגונים**

מילים : פניה ברגשטיין 1944 | לחן: דויד זהבי

שְׁתַלְתֶּם נִגּוּנִים בִּי אִמִּי וְאָבִי,

נִגּוּנִים, מִזְמוֹרִים שְׁכוּחִים.

גַּרְעִינִים, גַּרְעִינִים נְשָׂאָם לְבָבִי,

עַתָּה הֵם עוֹלִים וְצוֹמְחִים.

עַתָּה הֵם שׁוֹלְחִים פֹּארוֹת בְּדָמִי

שָׁרְשֵׁיהֶם בְּעוֹרְקַי שְׁלוּבִים.

נִגּוּנֶיךָ, אָבִי, וְשִׁירַיִךְ, אִמִּי

בְּדָפְקִי נֵעוֹרִים וְשָׁבִים.

הִנֵּה אַאֲזִין, שִׁיר עַרְשִׂי הָרָחוֹק

הִבִּיעַ פִּי אֵם אֵלֵי בַּת

הִנֵּה לִי תִּזְהַרְנָה בְּדֶמַע וּשְׂחוֹק

"אֵיכָה" וּזְמִירוֹת שֶׁל שַׁבָּת.

כָּל הֶגֶה יִתַּם, וְכָל צְלִיל יֵאָלֶם

בִּי קוֹלְכֶם הָרָחוֹק כִּי יֶהוֹם

עֵינַי אֶעֱצֹם, וַהֲרֵינִי אִתְּכֶם,

מֵעַל לְחֶשְׁכַת הַתְּהוֹם.

קריאה:

נדמה שניגונים, השיר היפיפה שכתבה פניה מיטיב לתאר את מערכת היחסים המורכבת בין הבת החלוצה שחיה בקיבוץ בארץ ישראל להוריה הרחוקים, שניגוניהם טבועים עמוק בדמה, למרות שלא ברור כי היא עצמה שרה אותם. היא מקשיבה בעיניים עצומות לצליל הרחוק בדמע וצחוק, ומתמזגת איתו מעל לחשכת התהום (אביה ואחיה נספו בשואה).

פניה ברגשטיין נולדה בשנת 1908 בפולין ועלתה לארץ ב-1930 לקיבוץ גבת. כבר בנערותה בלטה ביכולת הביטוי והכתיבה. בקיבוץ, בגלל מחלת לב קשה, קיבלו יכולות אלה משמעות רבה עוד יותר. בשדות ובענפי החי לא יכלה לעבוד, לכן עבדה במחסן הבגדים, בחינוך ובעריכת עלון הקיבוץ. בין לבין, כתבה לילדים וגם למבוגרים. "בוא אלי פרפר נחמד" ו"האוטו שלנו" הם רק קצהו של קרחון. בשנת 1950 נפטרה בעודה בת 42 בלבד, והובאה לקבורה בקיבוץ גבת.

המלחין דוד זהבי חבר קיבוץ נען, אשר הטביע חותמו על הזמר הארץ ישראלי (בין לחניו המוכרים: אורחה במדבר, אלי אלי, החליל, הן אפשר, ועוד רבים), גדל בעיר יפו והושפע מאוד הן מעולם הניגון החסידי, איתו נפגש בבית הוריו, והן מסגנונות מקומיים ים-תיכוניים.

על זהבי מעיד חוקר הזמר אליהו הכהן: "בדרך הטבע דיברו ללבו שיריהם של משוררים מן ההתישבות העובדת, שטעמו בעצמם את טעמה של עבודת האדמה". אכן, זהבי הלחין שירים רבים למילים של חברי קיבוצים, זרובבל גלעד מעין חרוד (בין השאר 'שיר הפלמ"ח'), רחל מדגניה (השיר 'חג', ניבים דוברים אלי), חנה סנש משדות ים ('אלי אלי', 'אשרי הגפרור'), פניה ברגשטיין מגבת ('ניגונים'), ועוד.

שירה:

**ירדה השבת**

מילים: יהושע רבינוב | לחן: דוד זהבי

יָרְדָה הַשַּׁבָּת אֶל בִּקְעַת גִּנּוֹסָר

וְנִיחוֹחַ עַתִיק בְּשׁוּלֶיהָ.

וַיַעַמְדוּ מִסָּבִיב הֲרָרִים שׁוֹשְׁבִינִים

לָשֵׂאת אַדַרְתָה הַזּוֹהֶבֶת,

תַעֲלֶינָה יוֹנִים מִכִּנֶרֶת הַיָּם

קַבֵּל אֶת רוּחָה הַלּוֹהֶבֶת.

נָשְׁקָה הַשַּׁבָּת לְרֹאשׁוֹ שֶׁל הַבְּרוֹשׁ,

לָאֵזוֹב שֶׁבַּסֶלַע נָשָׁקָה,

וַיְהִי הַדַּרְדַּר לְשַׁרְבִיט שֶׁל מַלְכוּת

עַל רָמוֹת-דְּמָמָה מְרוֹנֶנֶת

יִמְשֹׁךְ אָז הַתּוֹר בְּקוֹלוֹ הַמָּתוֹק

חֶמְדַּת כִּסּוּפִין מְעַדֶּנֶת.

הִרְטִיטָה שַׁבָּת בְּחִנָה הַגָּנוּז

עֵינֵי חַלוֹנוֹת מִכָּל עֵבֶר.

וַתֵצֵאנָה בָּנוֹת אֶל הָעֶרֶב זַמֵּר

זְמִירוֹת בְּעֶרְגָה מְצַלְצֶלֶת.

וְהָיְתָה הָעֶדְנָה בְּבִקְעַת גִּנּוֹסָר

לְנִשְׁמַת עִבְרִיוּת נֶאֱצֶלֶת. קריאה:

השיר "ירדה השבת" מְתַעֵד כנראה אחד לאחד רשמי ביקור מרגש שחווה מְחַברוֹ בקיבוץ גינוסר. רותי עזריה מספרת (באתר זמרשת): "רבינוב הוזמן לבקר בקיבוץ גינוסר. לפנות ערב יצא לטייל לכיוון ואדי חמאם שכשמו כן הוא, ואדי היונים, וחזה במאות יונים עפות חזרה לְקִנָן. כשחזר מטיולו כבר ירדה השבת ובקיבוץ קיבלוה בשירים". אכן חמאם בערבית הוא יונה למרות שנוכחותה נשמטה במתן השם העברי לנחל, נחל ארבל וממש כמו בשיר, היונים מקבלות את פני השבת: "תַעֲלֶינָה יוֹנִים מִכִנֶרֶת הַיָּם, קַבֵּל אֶת רוּחָה הַלוֹהֶבֶת".

יהושע רבינוב היה חבר קיבוץ גבת שבעמק יזרעאל. כאידיאליסט עלה לארץ בגיל 18, ושמר על נאמנות לאידיאל הקיבוצי עד יומו האחרון. השיר התפרסם והולחן באותה השנה על ידי דוד זהבי. המפגש עם חברי גינוסר המקבלים את השבת מתועד בסופו של השיר, תוך שהוא מחבר אותנו עם הנשמה היתרה של המחבר, בצירוף מופלא של תחושת לאומיות המתחברת לכל דבר, ועברית גבוהה, גבוהה: "וַתֵּצֵּאנָה בָנוֹת אֶל הָעֶרֶב זַמֵּר / זְמִירוֹת בְעֶרְגָה מְצַלְצֶלֶת". כך גם הסיום המונומנטלי, הדרמטי, האידיאליסטי, הבומבסטי, או איך שלא נכנה אותו: "וְהָיְתָה הָעֶדְנָה בְבִקְעַת גִנוֹסָר / לְנִשְמַת עִבְרִיּוּת נֶאֱצֶלֶת".

קריאה:

השבת היא היצירה הגאונית ביותר של הרוח העברי, וכל הפוגע בה כפוגע בבבת העין של האומה.

חיים נחמן ביאליק

קריאה:

"אם ב'עשרת הדיברות' מקופלת כל התורה הרי בשבת אולי גלומות ומקופלות כל עשרת הדיברות... השבת מקדשת את רגש היופי של כל האומה כולה. אם אנו קובלים על חוסר סגנון חיים משלנו, אנו יכולים להתחיל מן השבת ביצירת סגנון".

חיים נחמן ביאליק

הדלקת הנרות

המברכים/ות מהמשפחה המדליקה מוזמנים/ות לשתף בנוסח ובלחן שבמסורתם/ן המשפחתית-עדתית ו/או בנוסחים המסורתיים/הקיבוציים שלהלן:

בָּרוּךְ אַתָּה יְיָ

אֱלֹהֵינוּ מֶלֶךְ הָעוֹלָם

אֲשֶׁר קִדְּשָׁנוּ בְּמִצְוֹתָיו

וְצִוָּנוּ לְהַדְלִיק נֵר שֶׁל שַׁבָּת.

מן הסידור

ברוך בואך, שבת,

בואך ברוך,

הביאי נא עמך את המרגוע, את השלוה,

שלאחר שבוע רב פנים של המולת עמל,

את החלל, שבתוכו אפשר לרקום

אינסוף של חלומות, ביחד ולבד,

את שעת המחילות שבה נוכל

לשמוע את פעימות לבו של הזולת.

שבת, ברוך בואך,

ברוך בואך, ברוך נרך.

ברכה מקיבוץ משמרות, מתוך: מעין הברכות, הוצאת שיטים מכון החגים הקיבוצי

קריאה:

כָּכָה כְּמוֹ שֶׁאֲנִי הוֹלֵךְ אֲנִי רוֹצֶה לְקַבֵּל פְּנֵי שַׁבָּת הַמַלְכָּה.

לְגוּפִי בְּגָדִים שֶׁל יוֹם יוֹם וְגוּפִי, אִם בִּכְלָל, אֵינֶנוּ חָזָק בִּכְלָל

וְגַם הַנֶפֶשׁ לֹא.

כָּכָה כְּמוֹ שֶׁאֲנִי הוֹלֵךְ אִם אֲקַבֵּל פְּנֵי שַׁבָּת הַמַלְכָּה

וְהָיוּ הַבְּגָדִים לְגוּפִי שֶׁל יוֹם יוֹם וְגוּפִי אֶפְשָׁר חַלָשׁ יוֹתֵר מֵרִגְשָׁה

אֲבָל הַנֶפֶשׁ לֹא.

כָּכָה כְּמוֹ שֶׁאֲנִי עוֹדֶנִי הוֹלֵךְ אִם תְקַבֵּל שַׁבָּת הַמַלְכָּה אֶת פָּנַי

יִלְבַּשׁ גוּפִי שַׁבָּת יוֹם יוֹם וְגוּפִי יֶחְזַק וְהַשַׁבָּת בַּנֶפֶשׁ תְהִי.

לְכִי נַפְשִׁי צְאִי כַּלָה יוֹם יוֹם לְקַבֵּל פְּנֵי שַׁבָּת הַמַלְכָּה.

אמיר גלבע

שירה:

**שבת שבת תודה שבאת**

מילים: דנה שץ | לחן: אמיר לקנר ואורן אלדור מתוך "חיבוק של שבת"

בכל יום שישי בסוף השבוע

אני מחכה לה באופן קבוע

עם פרח ביד, פרוסה של חלה

אני מחכה כמו חתן לכלה

שבת שבת תודה שבאת

כמו מלכה לאט הגעת

כי את כי את כל כך נהדרת

תודה שבאת שבת

קשה לי לומר, מתי היא נכנסת

כמו רוח קלה שפתאום במרפסת

אני מתגנדר קצת, מחליק שערות

ורק בשבילה מכין שני נרות

שבת שבת תודה שבת

כמו מלכה לאט הגעת

כי את כי את כל כך מיוחדת

תודה שבאת שבת

שירה:

יְדִיד נֶפֶשׁ אָב הָרַחֲמָן מְשֹׁךְ עַבְדָּךְ אֶל רְצוֹנָךְ

יָרוּץ עַבְדָּךְ כְּמוֹ אַיָּל יִשְׁתַּחֲוֶה מוּל הֲדָרָךְ

כִּי יֶעֱרַב לוֹ יְדִידוּתָךְ מִנֹּפֶת צוּף וְכָל טַעַם

הָדוּר נָאֶה זִיו הָעוֹלָם נַפְשִׁי חוֹלַת אַהֲבָתָךְ

אָנָּא אֵל נָא רְפָא נָא לָהּ בְּהַרְאוֹת לָהּ נֹעַם זִיוָךְ

אָז תִּתְחַזֵּק וְתִתְרַפֵּא וְהָיְתָה לָךְ שִׁפְחַת עוֹלָם

וָתִיק יֶהֱמוּ רַחֲמֶיךָ וְחוּסָה נָא עַל בֶּן אוֹהֲבָךְ

כִּי זֶה כַמֶּה נִכְסֹף נִכְסַף לִרְאוֹת בְּתִפְאֶרֶת עֻזָּךְ

אָנָּא אֵלִי מַחְמַד לִבִּי חוּשָׁה נָּא וְאַל תִּתְעַלָּם

הִגָּלֶה נָא וּפְרֹשׂ חָבִיב עָלַי אֶת סֻכַּת שְׁלוֹמָךְ

תָּאִיר אֶרֶץ מִכְּבוֹדָךְ נָגִילָה וְנִשְׂמְחָה בָךְ

מַהֵר אָהוּב כִּי בָא מוֹעֵד וְחָנֵּנִי כִּימֵי עוֹלָם

קריאה:

ידיד נפש אחד מהפיוטים הידועים והמולחנים ביותר, המושר בזמנים שונים - במהלך השבת. את הפיוט חיבר ר' אלעזר אזכרי, מחוג מקובלי צפת של המאה ה-16, בן למגורשי ספרד. הפיוט חדר במהירות אל מנהגי התפילה של הקהילות השונות, הספרדיות והאשכנזיות. הוא נתקבל הן כפיוט המושר לפני עלות השחר, המכין את הלב לתפילה וליום החדש, הן כפיוט המושר בנקודות זמן משמעותיות בשבת. כך למשל בקהילות אשכנז, מושר הפיוט לפני קבלת שבת ובזמן סעודה שלישית (שבת אחה"צ), הנחשב לעת רצון מיוחדת. בקהילות הספרדיות הוא מושר הן כפיוט לפני תפילת שחרית, הן במסגרת שירת הבקשות, כל קהילה ומנהגיה.

הפיוט הקצר רווי כמיהה וכיסופים לקרבת ה'. מחבר הפיוט עצמו הגדיר אותו כ"בקשה על היחוד וחשק האהבה" ואף בחר לאקרוסטיכון של שירו את שם ה' המפורש. השימוש הרב בכינויי אהבה ובביטויי געגוע מבטא את הלך נפשו של המחבר, המשתוקק לקרבת ה' ולגאולה.

שירה:

לְכָה דוֹדִי לִקְרַאת כַּלָּה. פְּנֵי שַׁבָּת נְקַבְּלָה.

שָׁמוֹר וְזָכוֹר בְּדִבּוּר אֶחָד. הִשְׁמִיעָנוּ אֵל הַמְיֻחָד.

יְהֹוָה אֶחָד וּשְׁמוֹ אֶחָד. לְשֵׁם וּלְתִפְאֶרֶת וְלִתְהִלָּה.

לְכָה דוֹדִי לִקְרַאת כַּלָּה. פְּנֵי שַׁבָּת נְקַבְּלָה.

לִקְרַאת שַׁבָּת לְכוּ וְנֵלְכָה. כִּי הִיא מְקוֹר הַבְּרָכָה.

מֵרֹאשׁ מִקֶּדֶם נְסוּכָה. סוֹף מַעֲשֶׂה בְּמַחֲשָׁבָה תְּחִלָּה.

לְכָה דוֹדִי לִקְרַאת כַּלָּה. פְּנֵי שַׁבָּת נְקַבְּלָה.

מִקְדַּשׁ מֶלֶךְ עִיר מְלוּכָה. קוּמִי צְאִי מִתּוֹךְ הַהֲפֵכָה.

רַב לָךְ שֶׁבֶת בְּעֵמֶק הַבָּכָא. וְהוּא יַחֲמוֹל עָלַיִךְ חֶמְלָה.

לְכָה דוֹדִי לִקְרַאת כַּלָּה. פְּנֵי שַׁבָּת נְקַבְּלָה.

הִתְנַעֲרִי מֵעָפָר קוּמִי. לִבְשִׁי בִּגְדֵי תִפְאַרְתֵּךְ עַמִּי.

עַל יַד בֶּן יִשַׁי בֵּית הַלַּחְמִי. קָרְבָה אֶל נַפְשִׁי גְאָלָהּ.

לְכָה דוֹדִי לִקְרַאת כַּלָּה. פְּנֵי שַׁבָּת נְקַבְּלָה.

הִתְעוֹרְרִי הִתְעוֹרְרִי. כִּי בָא אוֹרֵךְ קוּמִי אוֹרִי.

עוּרִי עוּרִי שִׁיר דַּבֵּרִי. כְּבוֹד יְהֹוָה עָלַיִךְ נִגְלָה.

לְכָה דוֹדִי לִקְרַאת כַּלָּה. פְּנֵי שַׁבָּת נְקַבְּלָה.

לֹא תֵבוֹשִׁי וְלֹא תִכָּלְמִי. מַה תִּשְׁתּוֹחֲחִי וּמַה תֶּהֱמִי.

בָּךְ יֶחֱסוּ עֲנִיֵּי עַמִּי. וְנִבְנְתָה עִיר עַל תִּלָּהּ.

לְכָה דוֹדִי לִקְרַאת כַּלָּה. פְּנֵי שַׁבָּת נְקַבְּלָה.

וְהָיוּ לִמְשִׁסָּה שֹׁאסָיִךְ. וְרָחֲקוּ כָּל מְבַלְּעָיִךְ.

יָשִׂישׂ עָלַיִךְ אֱלֹהָיִךְ. כִּמְשׂוֹשׂ חָתָן עַל כַּלָּה.

לְכָה דוֹדִי לִקְרַאת כַּלָּה. פְּנֵי שַׁבָּת נְקַבְּלָה.

יָמִין וּשְׂמֹאל תִּפְרוֹצִי. וְאֶת יְהֹוָה תַּעֲרִיצִי.

עַל יַד אִישׁ בֶּן פַּרְצִי. וְנִשְׂמְחָה וְנָגִילָה.

לְכָה דוֹדִי לִקְרַאת כַּלָּה. פְּנֵי שַׁבָּת נְקַבְּלָה.

בּוֹאִי בְשָׁלוֹם עֲטֶרֶת בַּעְלָהּ. גַּם בְּשִׂמְחָה וּבְצָהֳלָה.

תּוֹךְ אֱמוּנֵי עַם סְגֻלָּה. בּוֹאִי כַלָּה. בּוֹאִי כַלָּה.

בּוֹאִי כַלָּה שַׁבָּת מַלְכְּתָא:

לְכָה דוֹדִי לִקְרַאת כַּלָּה. פְּנֵי שַׁבָּת נְקַבְּלָה.

קריאה:

הפיוט "לכה דודי' הוא הלב והמרכז של תפילת קבלת שבת והוא מלווה את רגעי המעבר שבין ימי החולין המסתלקים לבין השבת - הנכנסת ובאה. הפיוט נכתב בצפת של המאה ה-16 ע"י הפרשן וחכם הקבלה ר' שלמה אלקבץ ואומץ מיד עם כתיבתו ע"י מקובלי צפת של אותה תקופה, מה שתרם להתפשטותו ולקבלתו המהירה בכל קהילות ישראל ולכך שנתווסף לסידור התפילה, על אף שזה היה כבר סגור וחתום.

ל'לכה דודי' נודעת חשיבות מכרעת בהיווצרותה ובהתגבשותה של תפילת קבלת שבת כפי שהיא מוכרת לנו כיום, תפילה שנוספה לסידור התפילה רק במאה ה-16, בהשפעת מנהגי מקובלי צפת, שנהגו לקבל את השבת לבושי לבן וביציאה אל השדה, עם שירת מזמורי תהלים ו'לכה דודי'. היציאה לקראת השבת מקורה במסופר על ר' חנינא בתלמוד הבבלי (שבת קיט, ע"א): "רבי חנינא מיעטף וקאי אפינא דמעלי שבתא ואמר [היה ר' חנינא מתעטף עם חשיכה בערב שבת ואומר] 'בואו ונצא לקראת שבת המלכה'. רבי ינאי לביש מאניה מעלי שבת ואמר [ר' ינאי היה לובש בגדיו ערב שבת ואומר] "בואי כלה בואי כלה".

הפיוט כתוב ברבדים של סוד ושל פשט גם יחד, ומשום כך ניתן להבינו גם ללא הבנת כל הסמלים הקבליים הרמוזים בו. בלשון ציורית, עשירה בשיבוצים מקראיים, מצייר המשורר תמונה שבה הדוד עם ישראל יוצא לקראת הכלה השבת לקבל את פניה. במהלך הדורות חוברו לפיוט מאות לחנים שונים, ויש מנהגים שונים בשירתו. במנהגים הספרדיים שרים את הפיוט כולו בעמידה עם הפנים כלפי מערב. במנהגי אשכנז שרים את הפיוט בישיבה ובבית האחרון עומדים ופונים למערב.

שירה:

**לקראת שבת**

מילים: אבי קורן | לחן: נדב מדינה ואבנר צדוק

לכה דודי לקראת כלה

פני שבת נקבלה...

ואבא מסלסל קולו בשירי שבת:

"דרור יקרא לבן עם בת"

ומפה צחורה נפרשת

ודולקים נרות

וכהד מן העבר המנגינות חוזרות

ומלא פתאום הבית באותן זמירות

לכה דודי לקראת כלה

שבת מלכה הנה עולה

על השולחן חלה, ועולה תפילה

שרים כל בני הבית במקהלה גדולה

לוחשות שפתיו של אבא

ועיניו אורות

וכהד מן העבר המנגינות חוזרות

ומלא פתאום הבית באותם זמירות

שירה:

**שלום עליכם**

מחבר לא ידוע, מאה 17

שָׁלוֹם עֲלֵיכֶם מַלְאֲכֵי הַשָּׁרֵת מַלְאֲכֵי עֶלְיוֹן

מִמֶּלֶךְ מַלְכֵי הַמְּלָכִים הַקָּדוֹשׁ בָּרוּךְ הוּא.

בּוֹאֲכֶם לְשָׁלוֹם מַלְאֲכֵי הַשָּׁלוֹם מַלְאֲכֵי עֶלְיוֹן מִמֶּלֶךְ מַלְכֵי הַמְּלָכִים הַקָּדוֹשׁ בָּרוּךְ הוּא.

בָּרְכוּנִי לְשָׁלוֹם מַלְאֲכֵי הַשָּׁלוֹם מַלְאֲכֵי עֶלְיוֹן מִמֶּלֶךְ מַלְכֵי הַמְּלָכִים הַקָּדוֹשׁ בָּרוּךְ הוּא.

צֵאתְכֶם לְשָׁלוֹם מַלְאֲכֵי הַשָּׁלוֹם מַלְאֲכֵי עֶלְיוֹן מִמֶּלֶךְ מַלְכֵי הַמְּלָכִים הַקָּדוֹשׁ בָּרוּךְ הוּא.

קריאה:

הפיוט 'שלום עליכם' פותח את טקס הקידוש בליל שבת (ששי בערב). מחברו אינו ידוע וייתכן כי מוצאו מחוגי המקובלים. הוא מצוי בדפוסים החל מן המאה ה-17.

הפיוט מבוסס על אגדה ממסכת שבת (קיט ע"ב), המספרת שלאחר תפילת ערבית של שבת, שני מלאכי שרת מלווים את האדם בדרכו אל ביתו, וכאשר הם נוכחים לדעת שהכל בבית מוכן וערוך לשבת, הם מברכים את יושבי הבית. בני הבית משיבים להם בברכה ובהזמנתם אל הבית, ומבקשים את ברכתם.

הפיוט נתקבל בכל קהילות ישראל, והן מקבלות אתו את פני השבת. לכל קהילה לחן משלה לפיוט ולעתים אף יותר מלחן אחד. חלק מהלחנים מבוססים על נוסח התפילה וחלקם לחנים חדשים בני ימינו.

המקדשים/ות מהמשפחה המדליקה מוזמנים/ות לשתף בנוסח ובלחן שבמסורתם/ן המשפחתית-עדתית ו/או בנוסחים המסורתיים/הקיבוציים שלהלן:

יוֹם הַשִּׁשִּׁי. וַיְכֻלּוּ הַשָּׁמַיִם וְהָאָרֶץ וְכָל צְבָאָם: וַיְכַל אֱלֹהִים בַּיּוֹם הַשְּׁבִיעִי מְלַאכְתּוֹ אֲשֶׁר עָשָׂה. וַיִּשְׁבֹּת בַּיּוֹם הַשְּׁבִיעִי מִכָּל מְלַאכְתּוֹ אֲשֶׁר עָשָׂה: וַיְבָרֶךְ אֱלֹהִים אֶת יוֹם הַשְּׁבִיעִי וַיְקַדֵּשׁ אֹתוֹ. כִּי בוֹ שָׁבַת מִכָּל מְלַאכְתּוֹ אֲשֶׁר בָּרָא אֱלֹהִים לַעֲשׂוֹת: (בראשית א, לא - ב, ג).

מן הסידור

סַבְרִי מָרָנָן וְרַבָּנָן וְרַבּוֹתַי:

בָּרוּךְ אַתָּה ה'. אֱלֹהֵינוּ מֶלֶךְ הָעוֹלָם בּוֹרֵא פְּרִי הַגָּפֶן:

בָּרוּךְ אַתָּה ה' אֱלֹהֵינוּ מֶלֶךְ הָעוֹלָם. אֲשֶׁר קִדְּשָׁנוּ בְּמִצְוֹתָיו וְרָצָה בָנוּ. וְשַׁבַּת קָדְשׁוֹ בְּאַהֲבָה וּבְרָצוֹן הִנְחִילָנוּ. זִכָּרוֹן לְמַעֲשֵׂה בְרֵאשִׁית. (כִּי הוּא יוֹם) תְּחִלָּה לְמִקְרָאֵי קֹדֶשׁ זֵכֶר לִיצִיאַת מִצְרָיִם. כִּי בָנוּ בָחַרְתָּ וְאוֹתָנוּ קִדַּשְׁתָּ מִכָּל הָעַמִּים וְשַׁבַּת קָדְשְׁךָ בְּאַהֲבָה וּבְרָצוֹן הִנְחַלְתָּנוּ:

בָּרוּךְ אַתָּה ה'. מְקַדֵּשׁ הַשַּׁבָּת:

מן הסידור

אז ימלא שחוק פינו, ולשוננו רינה.

נברך על פת וענב, מתנת אדם ואדמה,

מי יתן טעמם לא יפוג לעולם. לחיים!

ברכה מקיבוץ מזרע, מתוך: מעין הברכות, הוצאת שיטים מכון החגים הקיבוצי

ויין ישמח לבב אנוש.

היין נוצר בעמל היצירה. הגפן הניטעת, הענבים הבשלים הנבצרים,

דריכת הענבים בגת, והפקת היין אשר משמח לב הבריות.

מתוך העמל נוצרת השמחה.

נדע גם אנו לשמוח בעת יצירתנו ולהנות מפירותיה.

ברוך אתה ה' אלוהינו מלך העולם בורא פרי הגפן.

שירה:

**אדון עולם**

מילים מן התפילה | לחן: עוזי חיטמן

אֲדוֹן עוֹלָם אֲשֶׁר מָלַךְ. בְּטֶרֶם כָּל יְצִיר נִבְרָא: לְעֵת נַעֲשָׂה בְחֶפְצוֹ כֹּל. אֲזַי מֶלֶךְ שְׁמוֹ נִקְרָא:

וְאַחֲרֵי כִּכְלוֹת הַכֹּל. לְבַדּוֹ יִמְלֹךְ נוֹרָא: וְהוּא הָיָה וְהוּא הֹוֶה. וְהוּא יִהְיֶה בְּתִפְאָרָה:

וְהוּא אֶחָד וְאֵין שֵׁנִי. לְהַמְשִׁיל לוֹ לְהַחְבִּירָה: בְּלִי רֵאשִׁית בְּלִי תַכְלִית. וְלוֹ הָעֹז וְהַמִּשְׂרָה:

וְהוּא אֵלִי וְחַי גוֹאֲלִי. וְצוּר חֶבְלִי בְּעֵת צָרָה: וְהוּא נִסִּי וּמָנוֹס לִי. מְנָת כּוֹסִי בְּיוֹם אֶקְרָא:

שירה:

וְשָׁמְרוּ בְנֵי יִשְׂרָאֵל אֶת הַשַּׁבָּת

לַעֲשׂוֹת אֶת הַשַּׁבָּת לְדֹרֹתָם בְּרִית עוֹלָם:

בֵּינִי וּבֵין בְּנֵי יִשְׂרָאֵל אוֹת הִוא לְעֹלָם

כִּי שֵׁשֶׁת יָמִים עָשָׂה ה' אֶת הַשָּׁמַיִם וְאֶת הָאָרֶץ

וּבַיּוֹם הַשְּׁבִיעִי שָׁבַת וַיִּנָּפַשׁ:

שמות לא, טז-יז

שירה:

**שיר העמק**

מילים: נתן אלתרמן | לחן: דניאל סמבורסקי

בָּאָה מְנוּחָה לַיָּגֵעַ

וּמַרְגוֹעַ לְעָמֵל

לַיְלָה חִוֵּר מִשְׂתָּרֵעַ

עַל שְׂדוֹת עֵמֶק יִזְרְעֶאל

טַל מִלְּמַטָּה וּלְבָנָה מֵעַל

מִבֵּית-אַלְפָא עַד נַהֲלָל

מַה מַה לַּיְלָה מִלֵּיל

דְּמָמָה בְּיִזְרְעֶאל

נוּמָה עֵמֶק אֶרֶץ תִּפְאֶרֶת

אָנוּ לְךָ מִשְׁמֶרֶת

יַם הַדָּגָן מִתְנוֹעֵעַ

שִׁיר הָעֵדֶר מְצַלְצֵל

זוֹהִי אַרְצִי וּשְׂדוֹתֶיהָ

זֶהוּ עֵמֶק יִזְרְעֶאל

תְּבֹרַךְ אַרְצִי וּתְהֻלַּל

מִבֵּית-אַלְפָא עַד נַהֲלָל

מַה מַה ...

אֹפֶל בְּהַר הַגִּלְבּוֹעַ

סוּס דּוֹהֵר מֵצֵל אֶל צֵל

קוֹל זְעָקָה עָף גָּבוֹהַּ

מִשְּׂדוֹת עֵמֶק יִזְרְעֶאל

מִי יָרָה וּמִי זֶה שָׁם נָפַל

בֵּין בֵּית-אַלְפָא וְנַהֲלָל

מַה מַה...

קריאה:

שיר העמק נכתב ע"י אלתרמן בשנת 1934 תוך יום אחד לסרט המדבר הראשון שהופק בפלשתינה של אז שאורכו כשעה ונקרא 'לחיים חדשים' בהפקת מרגוט קלאוזנר.

הסרט נופק לקרן היסוד של ההסתדרות הציונית כדי שיציג קבל העולם היהודי בגולה את המעשה החלוצי הנעשה בארץ, ובאמצעותו ישוכנעו גבירים לתמוך במפעל הציוני.

בסרט מוקרן קטע שבו נראה סמבורסקי ישוב ליד הפסנתר בחדר האוכל של קיבוץ גבעת ברנר ומלמד את החברים את השיר. בהמשך העלילה, כשהשיר כבר שגור בפי כול, נראה רפתן שמזמר את השיר בתוך חליבת פרה, חבר שמלווה עם השיר את תגלחתו וחברה שפוצחת בו שעה שהיא תולה את כביסתה .

שירה:

**כי אשמרה שבת**

ר' אברהם אבן-עזרא - ספרד, מאה 12

כִּי אֶשְׁמְרָה שַׁבָּת אֵל יִשְׁמְרֵנִי. אוֹת הִיא לְעוֹלְמֵי עַד בֵּינוֹ וּבֵינִי

אָסוּר מְצֹא חֵפֶץ. עֲשׂוֹת דְּרָכִים גַּם מִלְּדַבֵּר בּוֹ דִּבְרֵי צְרָכִים.

דִּבְרֵי סְחוֹרָה אַף דִּבְרֵי מְלָכִים אֶהְגֶּה בְּתוֹרַת אֵל וּתְחַכְּמֵנִי:

אוֹת הִיא לְעוֹלְמֵי עַד בֵּינוֹ וּבֵינִי

בּוֹ אֶמְצָא תָמִיד נוֹפֶשׁ לְנַפְשִׁי הִנֵּה לְדֹר רִאשׁוֹן נָתַן קְדוֹשִׁי.

מוֹפֵת בְּתֵת לֶחֶם מִשְׁנֶה בַּשִּׁשִּׁי כָּכָה בְּכָל שִׁשִּׁי יַכְפִּיל מְזוֹנִי:

אוֹת הִיא לְעוֹלְמֵי עַד בֵּינוֹ וּבֵינִי

רָשַׁם בְּדַת הָאֵל חוֹק אֶל סְגָנָיו בּוֹ לַעֲרוֹךְ לֶחֶם פָּנִים בְּפָנָיו.

עַל כֵּן לְהִתְעַנּוֹת בּוֹ עַל פִּי נְבוֹנָיו אָסוּר, לְבַד מִיּוֹם כִּפּוּר עֲוֹנִי:

אוֹת הִיא לְעוֹלְמֵי עַד בֵּינוֹ וּבֵינִי

הוּא יוֹם מְכֻבָּד הוּא יוֹם תַּעֲנוּגִים לֶחֶם וְיַיִן טוֹב בָּשָׂר וְדָגִים

הַשְּׂמֵחִים בּוֹ הֵם שִׂמְחָה מַשִּׂיגִים כִּי יוֹם שְׂמָחוֹת הוּא וּתְשַׂמְּחֵנִי:

אוֹת הִיא לְעוֹלְמֵי עַד בֵּינוֹ וּבֵינִי

מֵחֵל מְלָאכָה בוֹ סוֹפוֹ לְהַכְרִית עַל כֵּן אֲכַבֵּס בּוֹ לִבִּי כְּבוֹרִית

וְאֶתְפַּלְּלָה אֶל אֵל עַרְבִית וְשַׁחֲרִית מוּסַף וְגַם מִנְחָה הוּא יַעֲנֵנִי:

אוֹת הִיא לְעוֹלְמֵי עַד בֵּינוֹ וּבֵינִי

קריאה:

פיוט כי אשמרה השבת נחשב לאחד מפיוטי השבת הנפוצים והמולחנים ביותר, המושר על ידי כל הקהילות, בשינויי נוסח קלים. מחברו של הפיוט הוא ר' אברהם אבן עזרא, בן המאה ה-12, מגדולי משוררי תור הזהב, שהיה גם פרשן מקרא ומדען.

לאורך כל הפיוט ניכרת ובולטת שמחתו של המשורר ביום השבת ואהבתו אליה. בשבת הוא נח, מתענג בלימוד התורה ובסעודות השבת, מתרחק מדברי חול, מטהר את לבו מתחבר למהות הרוחנית של השבת. הפזמון החוזר של הפיוט מדגיש את חשיבותה של השבת, המהווה אות ועדות לקשר שבין עם ישראל והקב"ה ולברית שביניהם.

שירה:

**מי אוהב את השבת**

מילים: אהוד מנור | לחן: רפי בן משה

מי אוהב את השבת?

אמא ואבא!

מי אוהב את השבת?

סבתא וסבא!

מי אוהב את השבת?

אני, אתה ואת.

כל העולם כמעט!

אז למה לא כל יום שבת?

יום ראשון שני שלישי

כל יום נמשך שנה

רביעי את חמישי נותן במתנה.

הימים עוברים לאט

ראשון עד חמישי

ומחר מחר שבת

כי בא כבר יום שישי

מי אוהב את השבת...

בשבת הציפורים שרות מרוב שמחה

בשבת אין שיעורים

זה יום של מנוחה.

בשבת כל עץ מודה

לשמש על אורה

ורוקדת בשדה

גם עדנה הפרה.

מי אוהב את השבת...

בשבת אבי ישן עם העיתון שלו

ואמי אומרת כן הרבה יותר מלא,

יום שבת הוא יום נחמד

יותר מכל אחר -

אז למה דוקא יום שבת

עובר כל כך מהר.

בציעת הפת

הברכות על החלות

המברכים/ות או הילדים/ות מהמשפחה המדליקה טובלים במלח מגישים למשתתפים. מוזמנים/ות לשתף בנוסח ובלחן שבמסורתם/ן המשפחתית עדתית ו/או בנוסחים - המסורתיים/הקיבוציים שלהלן:

עֵינֵי כֹל אֵלֶיךָ יְשַׂבֵּרוּ. וְאַתָּה נוֹתֵן לָהֶם אֶת אָכְלָם בְּעִתּוֹ:

פּוֹתֵחַ אֶת יָדֶךָ. וּמַשְׂבִּיעַ לְכָל חַי רָצוֹן:

בָּרוּךְ אַתָּה ה', אֱלֹהֵינוּ מֶלֶךְ הָעוֹלָם, הַמּוֹצִיא לֶחֶם מִן הָאָרֶץ:

מן הסידור

נברך על ארץ טובה ורחבה.

נברך על פרי ההילולים בגננו.

נברך על שפע טל ומטר ואור ואהבה

ועל חטה מבשילה בשדותינו.

נברך על המוציא תבואתה של הארץ,

נותן מים חיים בבארות חיינו, ולחם.

בהשראת "חג ישראלי", המדרשה באורנים

שירה:

**מי האיש**

מִי הָאִישׁ הֶחָפֵץ חַיִּים אֹהֵב יָמִים לִרְאוֹת טוֹב:

נְצֹר לְשׁוֹנְךָ מֵרָע וּשְׂפָתֶיךָ מִדַּבֵּר מִרְמָה:

סוּר מֵרָע וַעֲשֵׂה טוֹב בַּקֵּשׁ שָׁלוֹם וְרָדְפֵהוּ:

תהילים לד, יג-טו | לחן עממי

שירה:

**ערב שבת**

נתן יונתן | נחום היימן

תֶּלֶם אַחֲרוֹן וְחֹשֶׁךְ בַּגִּנָּה

הַיּוֹם אָמַר אֶת סוֹף הַמַּנְגִּינָה.

עֶרֶב חֲרִישִׁי חָתַם אֶת הַתְּמוּנָה

בֵּין אוֹר לְחֹשֶׁךְ נָחָה הַשְּׁכוּנָה

דַּיָּג אָסַף חַכָּה אַחֲרוֹנָה

הִנֵּה כְּבָר יוֹם שִׁשִּׁי פָּנָה.

שׁוּקֵי הָעִיר, כַּנְפֵי הַיּוֹנָה

לָבְשׁוּ כֻּתֹּנֶת לְבָנָה.

הַשֻּׁלְחָן מוּכָן וְנֶאֶסְפוּ כֻּלָּם

נֵרוֹת דּוֹלְקִים עִם יַיִן וְחָלָה

יוֹם עָמַל כָּלָה, וּמַה שֶּׁלֹּא נִשְּׁלָם

אוּלַי נַתְחִיל מָחָר מֵהַתְחָלָה.

שירה:

**שבת בבוקר**

מילים: תרצה אתר | לחן : יוני רכטר

שבת בבוקר! יום יפה,

אמא שותה המון קפה,

אבא קורא המון עיתון (המון עיתון)

ולי יקנו המון בלון.

אפשר ללכת לירקון, לשוט שם בסירה,

או לטייל עד סוף הרחוב ולשוב בחזרה,

אפשר לקטוף פרחים, כאלה שלא אסור,

ואפשר ללכת עד הגן ולראות שהוא סגור.

קריאה:

**חמדה**

דליה רביקוביץ'

שָׁם יָדַעְתִי חֶמְדָה שֶׁלֹא הָיְתָה כָּמוֹהָ,

וְהַזְמַן הַהוּא הָיָה יוֹם הַשְׁבִיעִי בְּשַׁבָּת

וְכָל בַּדֵי אִילָנוֹת הָיוּ מִתְעַצְמִים לִגְבֹּהַּ.

וְהָאוֹר הָלַךְ מִסָבִיב שׁוֹטֵף כְּנָהָר לִנְבּוֹעַ,

וְגַלְגַל הָעַיִן אֶת גַלְגַל הַחַמָה חָמַד.

אָז יָדַעְתִי חֶמְדָה שֶׁלֹא הָיְתָה כָּמוֹהָ.

הִזְהִירוּ רָאשֵׁי הַשִׂיחִים וְהָאוֹר לֹא יָדַע שָׂבֹעַ,

נִתַּךְ בְּגַלֵי הַנָהָר וּבְכָל אַדְווֹתָיו נִצַת,

אַף רָאשִׁי הָיָה בְּעֵינָיו כְּתַפּוּחַ זָהָב לִבְלֹעַ.

שׁוֹשַׁנֵי נָהָר צְהֻבּוֹת פָּעֲרוּ אֶת פִּיהֶן לִבְלֹעַ

אֶת אַדְווֹת הַנָהָר בְּחָפְזָן וְגִבְעוֹל הָעֵשֶׂב הַשָׁט,

וְאוֹתוֹ הַיוֹם הָיָה יוֹם הַשְׁבִיעִי בְּשַׁבָּת

וְכָל בַּדֵי אִילָנוֹת מִתְעַצְמִים בִּתְשׁוּקָה לִגְבֹּהַּ

וְאָז יָדַעְתִי חֶמְדָה שֶׁלֹא הָיְתָה כָּמוֹהָ.

קריאה:

**שלום**

תמר אדר

"שלום" זו ברכה,

"שלום" זו תפילה,

"שלום" זאת מילה שתישמע

בכל עת, בכל יום כל שעה.

"שלום" אומרים כשנפגשים

גם ילדים גם אנשים:

שלום לכם ומה שלומכם,

כל כך שמחנו לראותכם!

"שלום" אומרים שנפרדים

מחברים או חברות,

ואם רוצים גם מוסיפים:

להתראות!

אבל שלום ממש "שלום"

זו משאלה, זהו חלום.

שלום כולנו נבקש,

יהי שלום על ישראל!

קריאה:

וְכִתְּתוּ חַרְבוֹתָם לְאִתִּים וַחֲנִיתוֹתֵיהֶם לְמַזְמֵרוֹת

לֹא יִשָּׂא גוֹי אֶל גּוֹי חֶרֶב וְלֹא יִלְמְדוּ עוֹד מִלְחָמָה.

ישעיהו ב, ד

שירה:

**סאלאם**

מלים ולחן: מוש בן ארי

עוֹד יָבוֹא שָׁלוֹם עָלֵינוּ, עוֹד יָבוֹא שָׁלוֹם עָלֵינוּ,

עוֹד יָבוֹא שָׁלוֹם עָלֵינוּ וְעַל כֻּלָּם

סַאלַאם, עָלֵינוּ וְעַל כָּל הָעוֹלָם, סַאלַאם, סַאלַאם.

שבת שלום!

ארוחת-שבת קיבוצית

פרשת השבוע

**קריאת התורה בשבת**

המנהג לקרוא בשבת בתורה הוא מנהג קדום ביותר. בימינו נהוג לקרוא בכל שבת "פרשה" אחת מן התורה, וכך להשלים את קריאת התורה כולה במשך שנה. קצב הקריאה מכוון כך שסיום הקריאה יהיה בכל שנה בחג שמחת תורה. בנוסף לקריאה בתורה, מוצמדת לכל פרשה "הפטרה", שהיא קטע קצר מן הנביאים, הקשור בדרך כלשהי לפרשה. מקובל להקדיש זמן מסוים במשך יום השבת, הפנוי מטרדות היום-יום, לעיסוק בענייני רוח, ולהעמיק מעט בתוכני פרשת השבוע וההפטרה. בעניין זה יש לכל אדם מקום ליצירה מקורית, המחפשת מסרים רלוונטיים בפסוקי התנ"ך. יצירה זו נקראת "דרשה".

מתוך "חג ישראלי", המדרשה באורנים

ברכה לפני הקריאה בתורה:

שִׁבְעִים פָּנִים לַתּוֹרָה וְכֻלָּם מְאִירִים –

וּפָן אֶחָד יֵשׁ גַּם בשבילך.

שִׁבְעִים שְׁבִילִים לַתּוֹרָה וְכֻלָּם מוֹלִיכִים לָאוֹר – וּשְׁבִיל יֵשׁ בָּהּ משלך.

שִׁבְעִים לְשׁוֹנוֹת לַתּוֹרָה וְכֻלָּן הֶסְבֵּרִים –

וְשָׂפָה יֵשׁ לָהּ גַּם בשבילך.

שִׁבְעִים נְתִיבֵי שָׁלוֹם לַתּוֹרָה וְכֻלָּם שֶׁל נֹעַם –

וְשִׁיר שָׁלוֹם יֵשׁ בָּהּ משלך.

שִׁבְעִים אַבְנֵי חֹשֶן לַתּוֹרָה וְכֻלָּן שֶׁל תֹּאַם –

וְקֹדֶשׁ יֵשׁ לָהּ גַּם בשבילך.

שִׁבְעִים אֱמוּנוֹת לַתּוֹרָה וְאִישׁ בָּהֶן יִחְיֶה –

וֶאֱמוּנָה בָּהּ משלך.

שִׁבְעִים נְתִיבוֹת חַיִּים לַתּוֹרָה –

וְתוֹרַת חַיִּים יֵשׁ לָהּ גַּם בשבילך.

שִׁבְעִים פָּנִים לַתּוֹרָה וְכֻלָּם מַסְבִּירֵי פָּנִים כְּמוֹתָהּ.

נִפְתַּח לָנוּ סֵפֶר וְנָבוֹא בְּצֵל קוֹרָתָהּ.

נוסח קהילת "ניגון הלב"

הצעות להכנת דרשה על פרשת השבוע:

אחד מהמשתתפים בוחר פסוק או מספר פסוקים מפרשת השבוע או מההפטרה שחשובים לו ואומר עליהם כמה מלים. ניתן כדוגמה לבחור באחת מן הדרכים הבאות:

- לבחור פסוקים המתקשרים למעגלי השייכות שלי.

- לחפש הקשרים בין פרשת השבוע ובין מאורעות החיים השוטפים.

- לברר את הערכים המובעים בפרשה תוך כדיי הבעת הזדהות/ביקורת

- להביא קטע אומנותי או יצירה אישית (שיר, סיפור, תמונה וכו') הקשורים לפסוקי הפרשה

- להרחיב נושא שמופיע בפרשה מתוך זווית ראיה אישית (פסיכולוגית, סוציולוגית, פמיניסטית, כלכלית וכו').

מתוך "חג ישראלי", המדרשה באורנים

ברכות שנכתבו בקיבוצים

שבת שלום

שבת שלום שבת ברוכה

בואי, מלאי ליבנו שמחה

בפנים מאירות אותך נקבלה

בניחוח רגיעה של יין וחלה

שבת שלווה למשפחתנו

שלום, רעות ואחווה לקהילתנו

נאט את הקצב, נקרב לבבות

נמלא ביתנו מנגינות שלוות

מנרות השבת תעלה לה הילה

ברוכה הבאה, בואי בואי כלה

ברכה של גשור

ברוך בואך, שבת,

בואך ברוך,

הביאי נא עמך את המרגוע, את השלוה,

שלאחר שבוע רב פנים של המולת עמל,

את החלל, שבתוכו אפשר לרקום

אינסוף של חלומות, ביחד ולבד,

את שעת המחילות שבה נוכל

לשמוע את פעימות לבו של הזולת.

שבת, ברוך בואך,

ברוך בואך, ברוך נרך.

מתוך קבלת השבת של קיבוץ משמרות

ברכה על הנרות

תבורך לנו נר של שבת,

על כי בשורת מנוחה הבאת לנו.

לובן אורך מביא את האור למעוננו, וטוהר וזוך.

תלוונו שלהבת קודשך בימי העמל הקשים

עד כי תשוב ותאיר עמנו בשבת הבאה.

ברכת נרות מן הקיבוצים מעין ברוך, חצרים, גונן, בית העמק מתוך "מעיין הברכות" בהוצאת מכון שיטים

נברך על נרות השבת:

זה עתה נגמרו ששת ימי מעשה ויצירה,

לבנו קשוב וביתנו פתוח לקבל פני שבת מנוחה.

שלום לבואך שבת ברוכה.

מתוך קבלת השבת בקיבוץ משמר השרון

לעיני אדם מדליקות מתוכן את האור

בחום לב הנותן את טעם הלחם

לידיים הפורשות כַּפּוֹתָּן בִּבְרכה

תהילה לחול, לשבת, למים, לפריחה

ולחסד השמחה.

שיר מזמור לחיים וליחד

ברגש הברכה.

ברכה מצרעה – יורם ל., מתוך "מעין הברכות", הוצאת שיטים – מכון החגים הקבוצי

ברכה על החלה

נברך על הלחם, מתנת אדם ואדמה

מי יתן ויימצא בשפע

ונשמח בדברים הפשוטים –

בפת, בבית ובאהבת הלב

אמן!

קובי וינר ז"ל, קיבוץ מזרע

נברך על כי לא חסר מאום משולחננו, ונייחל כי לא יבוא עוד רעב

על פני האדמה ולא יחסר מזון מפי כל יושבי ארץ.

מתוך ברכת החלות של קיבוץ מגוון

ברכת על היין

תבורך הגפן ופריה – העינב

התירוש והיין המשמח לבב אנוש.

נמלא הגביע, נקדש את הרגע

ונברך את כולנו בשפע וברווחה,

בשמחה ובנחת, באחווה ושלום.

אמן!

ברכה קיבוצית (הכותב/ת לא אותר/ה ונשמח לדעת מי הוא/היא)

בתפילת השבת המסורתית מתפללים לשלומם של חיילי ישראל אחרי הקריאה בתורה של תפילת שחרית. בקהילות החילוניות שמקיימות קבלת שבת יש מקום להתייחסות לחיילי וחיילות צה"ל בברכה מיוחדת שקוראים בקבלת השבת.

**תפילת הדרך לחיילים**

תְּפִלָּה יֵשׁ בָּנוּ

שֶׁתֵּלְכוּ לְשָׁלוֹם וְתָבוֹאוּ בְּבִטְחָה אֶל כָּל מְחוֹזוֹת חֶפְצְכֶם.

וְשֶׁקֶט תִּמְצְאוּ בְּכָל שֶׁתֵּלֵךְ נַפְשְׁכֶם

וְחֵן וְחֶסֶד וְרַחֲמִים.

שֶׁלֹּא יוּכְלוּ לָכֶם כָּל פֻּרְעָנֻיּוֹת

שֶׁמִּתְרַגְּשׁוֹת וּבָאוֹת בְּדַרְכְּכֶם.

יִהְיוּ מַעֲשֵׂיכֶם טוֹבִים - נְתִיבְכֶם אֱמֶת וּפָעֳלְכֶם תָּמִים.

כֹּחַ מִצְאוּ לַעֲבֹר אֶת מִבְחֲנֵי הָאֵשׁ

וּבִטְחָה לְהַלֵּךְ לַיָּמִים הַבָּאִים.

וּכְשֶׁתָּשׁוּבוּ לְכָאן, עֲיֵפִים, בַּדֶּרֶךְ הָעוֹלָה

נְחַבֵּק אֶתְכֶם שְׁקֵטִים וְאוֹהֲבִים, חַסְרֵי מִלָּה

נִרְאֶה בְּעֵינֵיכֶם, בֵּין הַלֶּהָבוֹת הַדּוֹעֲכוֹת

אֶת נִיצוֹצוֹת נִשְׁמָתָהּ שֶׁל הַחֶמְלָה

וְאֶת יְפִי הַנֶּפֶשׁ שֶׁלֹּא חָדְלָה

בָּרוּךְ הַשּׁוֹמֵעַ תְּפִלָּה.

נוסח קהילת "ניגון הלב"